তথ্যবিবরণী নম্বর : ৫৩১

**সিজিএ কার্যালয়ে জাতীয় শোক দিবস পালন**

ঢাকা, ৩১ শ্রাবণ (১৫ আগস্ট):

হিসাব মহানিয়ন্ত্রক (সিজিএ) কার্যালয়ে সর্বকালের সর্বশ্রেষ্ঠ বাঙালি, স্বাধীনতার মহান স্থপতি জাতির পিতা বঙ্গবন্ধু শেখ মুজিবুর রহমানের ৪৮তম শাহাদত বার্ষিকী ও জাতীয় শোক দিবস যথাযোগ্য মর্যাদায় পালন করা হয়েছে। আজ প্রত্যুষে সিজিএ জামে মসজিদে কোরআন পাঠ এবং সিজিএ চত্ত্বরে বঙ্গবন্ধুর প্রতিকৃতিতে পুষ্পস্তবক অর্পণের মধ্য দিয়ে শোক দিবসের কর্মসূচি শুরু হয়।

পরে হিসাব ভবনের কনফারেন্স রুমে বঙ্গবন্ধুর জীবনী, কর্মজীবন ও আদর্শের ওপর ডকুমেন্টরি প্রদর্শন এবং আলোচনা করা হয়। আলোচনা সভায় সভাপতিত্ব করেন হিসাব মহানিয়ন্ত্রক (সিজিএ) ফাহমিদা ইসলাম। আলোচনা শেষে ১৫ আগস্ট বঙ্গবন্ধু ও তাঁর পরিবারের সকল শহিদ সদস্য, মুক্তিযুদ্ধের সকল শহিদ, জাতীয় চার নেতাসহ দেশের জন্য জীবনদানকারী সকল শহিদের আত্মার মাগফেরাত এবং দেশের কল্যাণ ও সমৃদ্ধি কামনা করে দোয়া করা হয়।

অনুষ্ঠানে সকল মন্ত্রণালয়ের চিফ একাউন্টস এন্ড ফিন্যান্স অফিসার (সিএএফও), ডিভিশনাল কন্ট্রোলার অব একাউন্টস (ঢাকা) সহ সিজিএ কার্যালয়ের ঊর্ধ্বতন কর্মকর্তাগণ উপস্থিত ছিলেন।

#

হাসিনুর/মেহেদী/পরীক্ষিৎ/কলি/আসমা/২০২৩/১৫০০ ঘণ্টা

তথ্যবিবরণী                                                                   নম্বর : ৫৩০

**বাংলাদেশ বিমান বাহিনীর সাবেক প্রধান, বীর মুক্তিযোদ্ধা এয়ার ভাইস মার্শাল সুলতান মাহমুদ**

**বীরউত্তমের মৃত্যুতে বিজ্ঞান ও প্রযুক্তি মন্ত্রীর শোক**

ঢাকা, ৩১ শ্রাবণ (১৫ আগস্ট):

বাংলাদেশ বিমানবাহিনীর সাবেক প্রধান, বীর মুক্তিযোদ্ধা সুলতান মাহমুদের মৃত্যুতে গভীর শোক প্রকাশ করেছেন বিজ্ঞান ও প্রযুক্তি মন্ত্রী স্থপতি ইয়াফেস ওসমান।

মন্ত্রী আজ এক শোকবার্তায় বলেন, বীর মুক্তিযোদ্ধা সুলতান মাহমুদ একাত্তরের মহান মুক্তিযুদ্ধে অসামান্য অবদান রাখেন। তাঁর মৃত্যুতে যে শূন্যতা সৃষ্টি হয়েছে তা সহজে পূরণ হবার নয়। তিনি তাঁর কর্মের মধ্য দিয়ে মানুষের মাঝে বেঁচে থাকবেন।

মন্ত্রী মরহুমের বিদেহী আত্মার মাগফিরাত কামনা করেন এবং তার শোক সন্তপ্ত পরিবারের সদস্যদের প্রতি গভীর সমবেদনা জ্ঞাপন করেন।

#

বিবেকানন্দ/এনায়েত/সেলিম/২০২৩/২২৫০ ঘণ্টা

তথ্যবিবরণী                                                                   নম্বর : ৫২৯

**বঙ্গবন্ধুর সোনার বাংলা প্রতিষ্ঠার জন্য শেখ হাসিনার হাতকে শক্তিশালী করতে হবে**

**-- ডাক ও টেলিযোগাযোগ মন্ত্রী**

ঢাকা, ৩১ শ্রাবণ (১৫ আগস্ট):

ডাক ও টেলিযোগাযোগ মন্ত্রী মোস্তাফা জব্বার বলেছেন, দেশি-বিদেশি প্রতিক্রিয়াশীল শক্তি বঙ্গবন্ধুকে সপরিবারে হত্যার মধ্য দিয়ে বঙ্গবন্ধুর সোনার বাংলা প্রতিষ্ঠার স্বপ্নকেই হত্যা করা নয়, তারা বাংলাদেশ রাষ্ট্রকে হত্যা করতে চেয়েছিল। বঙ্গবন্ধুকে হত্যার দীর্ঘ ২১ বছর পর্যন্ত জাতির পিতার রক্তের উত্তরাধিকারী শেখ হাসিনাকে রাজনৈতিক লড়াই করতে হয়েছে। তার প্রজ্ঞাবান গতিশীল নেতৃত্বের কাছে ষড়যন্ত্রকারিদের উদ্দেশ্য সফল হয়নি। তার শাসনকালের সাড়ে উনিশ বছরে প্রধানমন্ত্রী শেখ হাসিনা বঙ্গবন্ধুর স্বপ্নের সোনার বাংলা প্রতিষ্ঠার দ্বারপ্রান্তে বাংলাদেশকে পৌঁছে দিয়েছেন। মন্ত্রী বলেন, সুখী সমৃদ্ধ সোনার বাংলা প্রতিষ্ঠার সংগ্রামকে চূড়ান্ত বিজয়ে রূপান্তরের জন্য প্রধানমন্ত্রী শেখ হাসিনার হাতকে শক্তিশালী করতে হবে। এই জন্য সকলকে ঐক্যবদ্ধভাবে কাজ করে যাওয়ার আহ্বান জানান মন্ত্রী।

মন্ত্রী আজ ঢাকায় জিপিও মিলনায়তনে জাতির পিতা বঙ্গবন্ধু শেখ মুজিবুর রহমানের ৪৮তম শাহাদত বার্ষিকী ও জাতীয় শোক দিবস উপলক্ষ্যে ডাক ও টেলিযোগাযোগ বিভাগ আয়োজিত আলোচনা সভা ও মিলাদ মাহফিলে প্রধান অতিথির বক্তৃতায় এসব কথা বলেন।

ডাক ও টেলিযোগাযোগ বিভাগের সচিব আবু হেনা মোরশেদ জামান এর সভাপতিত্বে অনুষ্ঠানে বঙ্গবন্ধু গবেষক লেফটেন্যান্ট কর্নেল কাজী সাজ্জাদ আলী জহির (অব.) বিটিআরসির চেয়ারম্যান শ্যাম সুন্দর সিকদার, বাংলাদেশ স্যাটেলাইট কোম্পানি লিমিটেডের চেয়ারম্যান ড. শাহজাহান মাহমুদ এবং ডাক অধিদপ্তরের মহাপরিচালক মো: হারুনুর রশিদ বক্তৃতা করেন।

ডাক ও টেলিযোগাযোগ মন্ত্রী বঙ্গবন্ধুকে বাঙালি জাতি রাষ্ট্রের পিতা উল্লেখ করে বলেন, পৃথিবীর বহু দেশ, বহু জাতি দাসত্ব ও পরাধীনতার শেকল পরে আছে এবং তারা যুদ্ধ করে যাচ্ছে বছরের পর বছর, কিন্তু বিজয়ের মুখ দেখছে না, স্বাধীনতার সুখ তারা পাচ্ছে না। কারণ তাদের একজন বঙ্গবন্ধু নাই।

আমাদের একজন বঙ্গবন্ধু ছিলেন বলেই হাজার বছরের পরাধীন এ জাতি স্বাধীন জাতি হিসেবে প্রতিষ্ঠা লাভ করতে পেরেছে। পৃথিবীতে বঙ্গবন্ধুর সাথে তুলনা করার মতো জাতি রাষ্ট্রের পিতা পাওয়া কঠিন। বঙ্গবন্ধুর আদর্শের পথ ধরে প্রধানমন্ত্রী শেখ হাসিনা বাংলাদেশকে বিশ্বে এক অনন্য উচ্চতায় উপনীত করেছেন। এই ধারা অব্যাহত থাকলে আগামী কয়েক বছরের মধ্যেই বাংলাদেশ উন্নত বাংলাদেশ হিসেবে প্রতিষ্ঠা লাভ করবেই।

মন্ত্রী বলেন ডিজিটাল বাংলাদেশ বাস্তবায়ন সম্পন্ন হয়েছে। আমাদের নতুন লক্ষ্য স্মার্ট বাংলাদেশ গড়ার। ‘স্মার্ট বাংলাদেশ হচ্ছে বঙ্গবন্ধুর সুখী -সমৃদ্ধ স্বপ্নের ‘সোনার বাংলাদেশ’ গড়ার চুড়ান্ত পদক্ষেপ। প্রধানমন্ত্রী শেখ হাসিনার দূরদৃষ্টি সম্পন্ন নেতৃত্ব ছাড়া স্মার্ট বাংলাদেশ প্রতিষ্ঠা সম্ভব নয়। তিনি সমৃদ্ধ বাংলাদেশ প্রতিষ্ঠার চলমান সংগ্রাম এগিয়ে নিতে প্রধানমন্ত্রী শেখ হাসিনার হাতকে শক্তিশালী করার জন্য দেশ প্রেমিক প্রতিটি মানুষকে সম্মিলিত উদ্যোগে কাজ করে যেতে হবে।

ডাক ও টেলিযোগাযোগ সচিব বলেন, বঙ্গবন্ধুর চেতনায় উজ্জ্বীবিত হয়ে সমৃদ্ধ বাংলাদেশ প্রতিষ্ঠায় সকলকে নিজ নিজ অবস্থান থেকে কাজ করতে হবে। তিনি নতুন প্রজন্মের কাছে বঙ্গবন্ধুর আদর্শ ছড়িয়ে দেওয়ার প্রয়োজনীয়তা তুলে ধরেন। তিনি বলেন, একটি জ্ঞানভিত্তিক ডিজিটাল সাম্য সমাজ প্রতিষ্ঠার মাধ্যমে বঙ্গবন্ধুর লালিত স্বপ্নের সোনার বাংলা গড়ে তুলতে হবে।

এর আগে ডাক ও টেলিযোগাযোগ মন্ত্রী মোস্তাফা জব্বার এবং সচিব আবু হেনা মোরশেদ জামান এর নেতৃত্বে ডাক ও টেলিযোগাযোগ বিভাগ ও এর অধীন দপ্তর ও সংস্থাসমূহের পক্ষ থেকে ধানমণ্ডীতে বঙ্গবন্ধু ভবনে বঙ্গবন্ধুর প্রতিকৃতিতে পুস্পস্তবক অর্পণ করেন।

#

শেফায়েত/এনায়েত/সেলিম/২০২৩/২২২০ ঘণ্টা

তথ্যবিবরণী                                                            নম্বর : ৫২৮

**বঙ্গবন্ধুকে হত্যার নেপথ্যের ঘটনাগুলো আরো গবেষণা করে বের করা প্রয়োজন**

**-- পররাষ্ট্রমন্ত্রী**

ঢাকা,, ৩১ শ্রাবণ (১৫ আগস্ট):

পররাষ্ট্রমন্ত্রী ড. এ কে আব্দুল মোমেন বলেছেন, ‘জাতির পিতা বঙ্গবন্ধু শেখ মুজিবুর রহমানকে হত্যার নেপথ্যের ঘটনাগুলো আরো গবেষণা করে বের করা প্রয়োজন।’ তিনি আরো বলেন, ’বঙ্গবন্ধু হত্যাকাণ্ডের আগে কোন কোন দেশের কূটনীতিকরা ঢাকায় আনাগোনা করেছিলেন এবং পরবর্তীতে তারা কোন কোন দেশের লোকেরা কী বলেছেন সেগুলোও গবেষণা করে দেখা উচিত।’

জাতির পিতা বঙ্গবন্ধু শেখ মুজিবুর রহমানের ৪৮তম শাহাদত বার্ষিকী উপলক্ষ্যে আজ রাজধানীর বেইলি রোডে ফরেন সার্ভিস একাডেমিতে পররাষ্ট্র মন্ত্রণালয় আয়োজিত আলোচনা সভায় সভাপতির বক্তব্যে পররাষ্ট্রমন্ত্রী এসব কথা বলেন।

অনুষ্ঠানে পররাষ্ট্রমন্ত্রী বলেন, ‘৭৫ সালে বঙ্গবন্ধুকে হত্যার আগে দেশে একটা অস্থিরতা সৃষ্টি করা হয়েছিল। বাসন্তীর কাহিনী প্রচার করা হয়েছিল। তখন বহু লোক দেশে আনাগোনা শুরু করে এবং একটা অস্থিরতা সৃষ্টি করে। আজকের বাংলাদেশেও সেরকম একটা অস্থিরতা সৃষ্টির প্রয়াস চলছে। ঐ সময়ের সাথে একটা সাদৃশ্য দেখা যাচ্ছে। শেখ হাসিনার নেতৃত্বে দেশে অভাবনীয় অগ্রগতির পরেও বঙ্গবন্ধু হত্যাকাণ্ডের আগে আমরা যে ধরনের অস্থিরতা দেখেছিলাম, মনে হয় এখনো সেই ধরনের অবস্থা সৃষ্টি করার জন্য কেউ কেউ উঠে পড়ে লেগেছে। সুতরাং আমাদের সতর্ক থাকতে হবে। আমাদের আন্তরিকতার সাথে কাজ করতে হবে। বিভিন্ন ধরনের যে অপপ্রচার শুরু হয়েছে তা প্রতিহত করতে আমাদের আরো সক্রিয় হতে হবে।’ ৭৫ এর পুনরাবৃত্তি যেন না হয় সে ব্যাপারে আমাদের সবাইকে সজাগ থাকতে হবে- বলেও পররাষ্ট্রমন্ত্রী উল্লেখ করেন।

পররাষ্ট্রমন্ত্রী বলেন, ‘বঙ্গবন্ধু একটি আদর্শ, একটি চেতনা, একটি প্রতিষ্ঠান। তিনি আমাদের একটি স্বাধীন সার্বভৌম রাষ্ট্র দিয়ে গেছেন, একটি জাতিস্বত্তা সৃষ্টি করে গেছেন। শুধু একটা স্বাধীন সার্বভৌম রাষ্ট্র তৈরি করেই তিনি ক্ষান্ত হননি, মাত্র সাড়ে তিন বছরে একটা সদ্য স্বাধীন দেশকে শক্ত ভিত্তির উপর প্রতিষ্ঠিত করার জন্য যা যা প্রয়োজন জাতির পিতা হিসাবে তিনি সেই সব কাজ করে গেছেন।’ ড. মোমেন বলেন, ‘যতগুলো আন্তর্জাতিক প্রতিষ্ঠান ছিল, এই অল্প দিনে সবগুলোর সদস্য পদ বাংলাদেশ অর্জন করেছিল। এমনকি জাতিসংঘের সদস্য পদও বাংলাদেশ অর্জন করতে সক্ষম হয়।’

ড. মোমেন আরো বলেন, ‘পৃথিবীর খুব কম দেশই আছে যারা এতো অল্প সময়ের মধ্যে এতোগুলো রাষ্ট্রের স্বীকৃতি অর্জন করেছে। বঙ্গবন্ধুর দূরদর্শী নেতৃত্ব এবং তাঁর ব্যক্তিত্বের কারণেই এটা সম্ভব হয়েছিল। শুধু স্বীকৃতি অর্জন নয়, মাত্র দু’মাসের মাথায় বন্ধুপ্রতিম ভারতের সৈন্যদের ফেরত পাঠাতে সক্ষম হয়েছিলেন। খুব কম দেশেই এধরণের নিদর্শন আছে। এই জাতিকে একটি শক্ত ভিত্তির উপর প্রতিষ্ঠিত করার জন্য বঙ্গবন্ধু মাত্র ৯ মাসের মধ্যে একটি সুন্দর, শক্তিশালী সংবিধান দিয়ে গেছেন। পৃথিবীর খুব কম দেশেই এতো অল্প সময়ের মধ্যে সংবিধান প্রণয়নের নজির আছে। শুধু তাই নয়, ভবিষ্যতের বাংলাদেশ কেমন হবে- শিক্ষা ক্ষেত্রে, শিল্প ক্ষেত্রে, কৃষি ক্ষেত্রে, সর্বক্ষেত্রেবঙ্গবন্ধু যে পরিকল্পনা তৈরি করে গেছেন আজ শেখ হাসিনা সেই পথ ধরেই কাজ করে যাচ্ছেন ফলে দেশের উন্নয়ন এতো ত্বরান্বিত হয়েছে।’

পররাষ্ট্রমন্ত্রী বলেন, ‘আমরা বঙ্গবন্ধুর জীবন ও কর্ম সম্পর্কে সারাবিশ্বকে জানাতে আমাদের সবগুলো মিশনে বঙ্গবন্ধু কর্নার স্থাপন করেছি। যেখান থেকে ঐ দেশে যারা বাঙালি আছেন তাদের নিয়ে, সেই দেশের থিংকট্যাঙ্ক প্রতিষ্ঠান এবং বিশ্ববিদ্যালয়গুলোর সাথে বিভিন্ন ধরনের সভা, সেমিনারের মাধ্যমে বঙ্গবন্ধুর জীবন ও কর্ম সম্পর্কে সবাইকে জানাতে হবে।’ ড. মোমেন বলেন, ‘বিশ্ববাসীকে জানাতে হবে- বঙ্গবন্ধু মানুষের ভাত ও ভোটের অধিকারের জন্য জীবনের ১৪টি বছর কারাবরণ করেছেন। বাংলাদেশ পৃথিবীর মধ্যে অনন্য দেশ যেখানে গণতন্ত্রের জন্য, ন্যায়বিচারের জন্য, মানবাধিকারের জন্য ৩০ লক্ষ মানুষ প্রাণ দিয়েছে।’ এছাড়া শেখ হাসিনার নেতৃত্বে বঙ্গবন্ধুর স্বপ্ন বাস্তবায়নে যে অভাবনীয় সাফল্য এসেছে সেটাও বিশ্ববাসীকে জানানো দরকার বলে উল্লেখ করেন পররাষ্ট্রমন্ত্রী।

আলোচনা সভায় প্রধান অতিথির বক্তব্যে বাংলাদেশ আওয়ামীলীগের বর্ষীয়ান নেতা আমীর হোসেন আমু, এমপি বলেন, ‘১৯৭৫ সালে বঙ্গবন্ধু হত্যাকাণ্ডের পর অনেকেই মনে করেছিলেন, এই হত্যাকাণ্ড পরিবারকেন্দ্রিক। তবে পরে ধীরে ধীরে স্পষ্ট হয়, এটা পরিবারকেন্দ্রিক নয়। এটা ছিল বাংলাদেশের স্বাধীনতার বিরুদ্ধে।’ তিনি আরও বলেন, আমরা কোনোভাবেই মাঠের আন্দোলনকে ভয় পাই না। তবে বিএনপি মাঠের আন্দোলনে পরাজিত বলেই আজ বিদেশি শক্তির ওপর ভর করছে। বিদেশিদের কাছে ধর্না দিচ্ছে।’

আমির হোসেন আমু বলেন, ‘শেখ হাসিনার নেতৃত্বে বাংলাদেশ এখন এগিয়ে চলেছে। বিশ্বে আমাদের আগে সম্মান কী ছিল, আর এখন কী হয়েছে, সেটা সকলেই জানেন। এই সম্মান হয়েছে শেখ হাসিনার নেতৃত্বেই। আমাদের দেশ ছোট হলেও শেখ হাসিনা অনেক বড় নেতা।’

অনুষ্ঠানে স্বাগত বক্তব্যে পররাষ্ট্র সচিব (সিনিয়র সচিব) রাষ্ট্রদূত মাসুদ বিন মোমেন বলেন, ‘বঙ্গবন্ধু শেখ মুজিবুর রহমান হাজার বছর পরাধীনতার শৃঙ্খলে বন্দি থাকা বাঙালি জাতির মহান স্বাধীনতার রূপকার। তাঁর দূরদর্শী ও বলিষ্ঠ নেতৃত্বে নয় মাস রক্তক্ষয়ী যুদ্ধের মাধ্যমে আমরা ছিনিয়ে এনেছিলাম আমাদের মহান স্বাধীনতা।’

অনুষ্ঠানে সমাপনী বক্তব্য রাখেন ফরেন সার্ভিস একাডেমির রেক্টর রাষ্ট্রদূত মাশফি বিনতে শামস।

আলোচনা সভা শেষে ১৯৭৫ এর ১৫ই আগস্টে জাতির পিতা বঙ্গবন্ধু শেখ মুজিবুর রহমান-সহ তাঁর পরিবারের শাহাদত বরণকারী সদস্যদের রূহের মাগফিরাত কামনা করে দোয়া করা হয়। অনুষ্ঠানে পররাষ্ট্র মন্ত্রণালয়ের সকল পর্যায়ের কর্মকর্তাবৃন্দ উপস্থিত ছিলেন।

উল্লেখ্য, পররাষ্ট্র মন্ত্রণালয় নানাবিধ কর্মসূচীর মাধ্যমে জাতির পিতা বঙ্গবন্ধু শেখ মুজিবুর রহমানের ৪৮তম শাহাদাত বার্ষিকী ও জাতীয় শোক দিবস ২০২৩ পালন করেছে। এগুলোর মধ্যে আজ (১৫ আগস্ট ২০২৩) ভোরে মহামান্য রাষ্ট্রপ্রতি ও মাননীয় প্রধানমন্ত্রী কর্তৃক ধানমন্ডি ৩২ নম্বরে বঙ্গবন্ধুর প্রতিকৃতিতে পুষ্পস্তবক অর্পন অনুষ্ঠানে পররাষ্ট্র মন্ত্রণালয়ের অংশগ্রহণ, সকাল ১১ টায় ঢাকাস্থ বিদেশী রাষ্ট্রদূতগণকে সাথে নিয়ে বঙ্গবন্ধুর প্রতিকৃতিতে পুষ্পস্তবক অর্পণের মাধ্যমে শ্রদ্ধা নিবেদন এবং এরপরে বিদেশী রাষ্ট্রদূতদের সাথে নিয়ে বনানী কবরস্থানে ১৫ই আগষ্ট-এর শহিদের কবরে পুষ্পস্তবক অর্পন।

#

মোহসিন/এনায়েত/সেলিম/২০২৩/২২২০ ঘণ্টা

তথ্যবিবরণী নম্বর : ৫২৬

**বান্দরবানে যথাযোগ্য মর্যাদায় জাতীয় শোক দিবস পালিত**

বান্দরবান, ৩১ শ্রাবণ (১৫ আগস্ট):

আজ বান্দরবানে স্বাধীনতার মহান স্থপতি জাতির পিতা বঙ্গবন্ধু শেখ মুজিবুর রহমানের ৪৮তম শাহাদত বার্ষিকী ও জাতীয় শোক দিবস পালিত হয়েছে। পার্বত্য চট্টগ্রাম বিষয়ক মন্ত্রী বীর বাহাদুর উশৈসিং বান্দরবানে যথাযোগ্য মর্যাদায় ভাবগাম্ভীর্য পরিবেশে বিভিন্ন অনুষ্ঠানে যোগ দেন।

আজ বান্দরবান জেলা আওয়ামী লীগের আয়োজনে দলীয় কার্যালয়ের সামনে দলীয় ও জাতীয় পতাকা উত্তোলন করা হয়। এরপর দলীয় কার্যালয়ে কোরআনখানি ও দোয়া অনুষ্ঠিত হয়।

পার্বত্য চট্টগ্রাম বিষয়ক মন্ত্রীর নেতৃত্বে বান্দরবান জেলা আওয়ামী লীগের দলীয় নেতাকর্মী ও জেলা প্রশাসনসহ বিভিন্ন কার্যালয়ের ঊর্ধ্বতন কর্মকর্তারা জেলা সদরের মুক্তমঞ্চে বঙ্গবন্ধুর প্রতিকৃতিতে পুষ্পস্তবক অর্পণ করেন।

পরে বঙ্গবন্ধু মুক্তমঞ্চে জেলা প্রশাসনের আয়োজনে এক আলোচনা সভা অনুষ্ঠিত হয়।

জেলা আওয়ামী লীগের আয়োজনে জাতীয় শোক দিবস ও প্রাকৃতিক দুর্যোগে ক্ষতিগ্রস্তদের মাঝে ওয়ার্ডে ওয়ার্ডে রান্না করা খাবার বিতরণ করা হয়।

দিনব্যাপী নানা আয়োজনে এসময় অন্যান্যের মধ্যে পার্বত্য জেলা পরিষদের চেয়ারম্যান ক্যশৈহ্লা, জেলা প্রশাসক শাহ মোজাহিদ উদ্দিন, পুলিশ সুপার মোঃ সৈকত শাহীন, পৌরসভার মেয়র মোঃ সামশুল ইসলামসহ জেলা প্রশাসন ও জেলা আওয়ামী লীগ এর নেতাকর্মীরা উপস্থিত ছিলেন।

#

রেজুয়ান/পাশা/এনায়েত/সঞ্জীব/জয়নুল/২০২৩/২০৫০ ঘণ্টা

তথ্যবিবরণী                                                                   নম্বর : ৫২৫

**বাঙালির বেদনাবিধূর আগস্ট মাস ঘিরে বিএনপি-জামাতের নাশকতার ছক**

**-- তথ্য ও সম্প্রচার মন্ত্রী**

ঢাকা, ৩১ শ্রাবণ (১৫ আগস্ট):

‘বাঙালি জীবনের বেদনাবিধূর আগস্ট মাস ঘিরে বিএনপি-জামাতের নেতৃত্বে নাশকতার ছক আঁকা হয়েছে’ বলেছেন তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

১৫ আগস্ট রাজধানীর কাকরাইলে তথ্য ভবনে জাতীয় শোক দিবস উপলক্ষ্যে চলচ্চিত্র ও প্রকাশনা অধিদফতর (ডিএফপি) আয়োজিত আলোচনা সভায় প্রধান অতিথির বক্তৃতায় মন্ত্রী এ কথা বলেন।

মন্ত্রী বলেন, ‘গতকাল দেলোয়ার হোসেন সাঈদীর স্বাভাবিক মৃত্যু হয়েছে। সেটিকে কেন্দ্র করে বিশৃঙ্খলা সৃষ্টির অপচেষ্টা হচ্ছে গতরাত থেকে। এটি হচ্ছে বিএনপি-জামাত আগস্ট মাস জুড়ে সারা দেশব্যাপী যে নাশকতা-বিশৃঙ্খলার পরিকল্পনা করেছে তারই অংশ।’

আগস্ট মাস এলেই স্বাধীনতাবিরোধী অপশক্তি, জঙ্গিগোষ্ঠী তৎপর হয় উল্লেখ করে হাছান মাহ্‌মুদ বলেন, ‘১৫ আগস্ট বঙ্গবন্ধুকে হত্যা করা হয়েছে, ২১ আগস্ট বঙ্গবন্ধুকন্যা শেখ হাসিনাকে হত্যা করার উদ্দেশ্যে গ্রেনেড হামলা পরিচালনা করা হয়েছে। ১৭ আগস্ট সারা দেশে পাঁচশ’ জায়গায় বোমা ফাটানো হয়েছে। ৬৪ জেলার মধ্যে ৬৩ জেলাতেই বোমা ফাটানো হয়েছে।’

আগস্ট মাসকে বাঙালি জীবনের বেদনাবিধূর মাস হিসেবে বর্ণনা করে তথ্যমন্ত্রী বলেন, এই আগস্ট মাসেই সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানকে হত্যা করা হয়েছে। এই আগস্ট মাসেই মহাপ্রয়াণ ঘটেছে কবিগুরু রবীন্দ্রনাথ ঠাকুরের, মৃত্যুবরণ করেছেন দ্রোহের কবি, জাতীয় কবি কাজী নজরুল ইসলাম। এই আগস্ট মাসেই ফাঁসির মঞ্চে নিজে গলায় দড়ি পরিয়েছেন ক্ষুদিরাম বসু।

মন্ত্রী বলেন, বাঙালি জীবনের বেদনাবিধূর এই মাস এলেই বাঙালিবিরোধী, বাঙালিত্ববিরোধী, আমাদের কৃষ্টি-সংস্কৃতিবিরোধী, দেশবিরোধী অপশক্তি তৎপর হয়। সে জন্য আমাদের সবার সতর্ক দৃষ্টি রাখা প্রয়োজন। আমাদের দেশকে এগিয়ে নিয়ে যাওয়া প্রয়োজন। আর দেশকে এগিয়ে নিতে হলে সবাইকে ঐক্যবদ্ধভাবে কাজ করতে হবে।

ডিএফপি’র মহাপরিচালক স ম গোলাম কিবরিয়ার সভাপতিত্বে বাংলাদেশ টেলিভিশনের মহাপরিচালক ড. মোঃ জাহাঙ্গীর আলম এবং প্রধান তথ্য অফিসার মোঃ শাহেনুর মিয়া সভায় বক্তব্য দেন।

**তথ্য মন্ত্রণালয়ের আরো কর্মসূচি**

১৫ আগস্ট জাতীয় শোক দিবসের সকালে তথ্য ও সম্প্রচার সচিব মোঃ হুমায়ুন কবীর খোন্দকারের নেতৃত্বে মন্ত্রণালয় ও সংশ্লিষ্ট দপ্তরগুলোর  কর্মকর্তাবৃন্দ ধানমন্ডি বত্রিশ নম্বরে জাতির পিতা বঙ্গবন্ধু শেখ মুজিবুর রহমানের প্রতিকৃতিতে পুষ্পস্তবক অর্পণের মাধ্যমে শ্রদ্ধা নিবেদন করে।

দুপুরে আগারগাঁওয়ে বাংলাদেশ ফিল্ম আর্কাইভে ৪১টি বিদ্যাপীঠের শিশুদের অংশগ্রহণে চিত্রাঙ্কন প্রতিযোগিতার পুরস্কার বিতরণ ও জাতীয় শোক দিবসের আলোচনায় প্রধান অতিথি হিসেবে বক্তব্য দেন তথ্যসচিব। ফিল্ম আর্কাইভের মহাপরিচালক মোঃ জসীম উদ্দিনের সভাপতিত্বে সংস্থার সদস্যরা এতে অংশ নেয়।

#

আকরাম/পাশা/এনায়েত/সঞ্জীব/সেলিম/২০২৩/২০২০ ঘণ্টা

তথ্যবিবরণী                                                                   নম্বর : ৫২৪

**বঙ্গবন্ধুর খুনিদের মন্ত্রী বানিয়েছিলেন জিয়া**

**-- খাদ্যমন্ত্রী**

নিয়ামতপুর (নওগাঁ), ৩১ শ্রাবণ (১৫ আগস্ট):

খাদ্যমন্ত্রী সাধন চন্দ্র মজুমদার বলেছেন, জাতির পিতা বঙ্গবন্ধু শেখ মুজিবুর রহমানের খুনিদের পুরস্কৃত করেছিলেন জিয়াউর রহমান। জিয়া খুনিদের কাউকে এমপি, কাউকে মন্ত্রী আবার কাউকে বিদেশে রাষ্ট্রদূত বানিয়েছিলেন।

আজ নওগাঁর নিয়ামতপুরে জেলা পরিষদ মিলনায়তনে ত্রিশূল সমাজ কল্যাণ সংস্থা আয়োজিত শোক দিবসের আলোচনা সভায় প্রধান অতিথির বক্তৃতাকালে মন্ত্রী এসব কথা বলেন।

খাদ্যমন্ত্রী বলেন, ১৫ আগস্ট বঙ্গবন্ধুকে সপরিবারে হত্যা করে একটি দলের নেতার নেতৃত্বে যিনি পরবর্তীতে সেনা প্রধান হন, একটি রাজনৈতিক দলও করেন। ইনডেমিনিটির মাধ্যমে হত্যাকাণ্ডের বিচারের পথ রুদ্ধ করে তারা। স্বাধীনতা বিরোধীদের আশ্রয় প্রশ্রয় দেয়, পুরস্কৃত করে। তিনি বলেন, শেখ হাসিনার নেতৃত্বে বর্তমান সরকার ক্ষুদ্র নৃ-গোষ্ঠীকে সাবলম্বী করেছে। অবহেলিত ক্ষুদ্র নৃগোষ্ঠীর মানুষজন আজ আলোকিত। তারা আর পিছিয়ে নেই, উন্নয়নের মূলস্রোতে সম্পৃক্ত তারা।

মন্ত্রী এসময় অসাম্প্রদায়িক বাংলাদেশ গড়তে সকল ধর্মের মানুষকে এক হওয়ার আহ্বান জানান এবং শেখ হাসিনার সরকারকে সমর্থন দেওয়ারও আহ্বান জানান। প্রকৌশলী তৃণা মজুমদার বলেন, জাতির পিতা বঙ্গবন্ধু শেখ মুজিবুর রহমানের ডাকে মুক্তিযুদ্ধে অংশ নেন সকল ধর্মের মানুষ। স্বাধীন দেশকে সোনার বাংলা করার পরিকল্পনা করেছিলেন বঙ্গবন্ধু। ঘাতকেরা বঙ্গবন্ধুকে হত্যা করে কলঙ্কজনক অধ্যায় রচনা করেছিল। ১৫ আগস্টের ভয়াল রাতের ইতিহাস অনেকই জানে না। সেই ইতিহাস মা বোনদের জানাতে হবে। তিনি বলেন, ত্রিশূল সমতলে বসবাসরত ক্ষুদ্র নৃ-গোষ্ঠীর কৃষ্টি-সংস্কৃতি ধরে রাখতে কাজ করেছে। দেশে-বিদেশে তাদের সংস্কৃতি তুলে ধরছে। এছাড়াও অনুষ্ঠানে বক্তারা বিদেশে পালিয়ে থাকা বঙ্গবন্ধুর খুনিদের দেশে ফিরিয়ে এনে শাস্তি কার্যকর করার আহ্বান জানান।

ত্রিশূলের সভাপতি প্রকৌশলী তৃণা মজুমদারের সভাপতিত্বে অনুষ্ঠানে বক্তব্য রাখেন নিয়ামতপুরের উপজেলা চেয়ারম্যান মোঃ ফরিদ আহমেদ, উপজেলা নির্বাহী অফিসার ইমতিয়াজ মোরশেদ, থানা অফিসার ইনচার্জ মাইদুল ইসলাম, নিয়ামতপুর উপজেলা আওয়ামী লীগের সভাপতি মোঃ আবুল কালাম আজাদ, সাধারণ সম্পাদক জাহিদ হাসান বিপ্লব-সহ সভাপতি ঈশ্বর চন্দ্র বর্মণ।

এর আগে ত্রিশূলের সদস্যরা শোক র‌্যালি বের করে। এ সময় র‌্যালিটি উপজেলার গুরুত্বপূর্ণ সড়ক প্রদক্ষিণ করে।

#

কামাল/পাশা/এনায়েত/সঞ্জীব/সেলিম/২০২৩/২০৩০ ঘণ্টা

তথ্যবিবরণী                                                                   নম্বর : ৫২৩

**যথাযথ মর্যাদা ও বিনম্র শ্রদ্ধায় জাতীয় শোক দিবস পালন করেছে ভূমি মন্ত্রণালয়**

ঢাকা, ৩১ শ্রাবণ (১৫ আগস্ট):

যথাযথ মর্যাদা ও বিনম্র শ্রদ্ধায় জাতীয় শোক দিবস এবং স্বাধীন বাংলাদেশের মহান স্থপতি বঙ্গবন্ধু শেখ মুজিবুর রহমানের ৪৮তম শাহাদত বার্ষিকী পালন করেছে ভূমি মন্ত্রণালয়।

জাতীয় শোক দিবস ও স্বাধীন বাংলাদেশের মহান স্থপতি জাতির পিতা বঙ্গবন্ধু শেখ মুজিবুর রহমানের ৪৮তম শাহাদত বার্ষিকী উপলক্ষ্যে আজ ভূমি সচিব মোঃ খলিলুর রহমানের নেতৃত্বে ভূমি মন্ত্রণালয় ও এর আওতাভুক্ত দপ্তর, সংস্থার কর্মকর্তা-কর্মচারীবৃন্দ তেজগাঁওয়ে অবস্থিত ভূমি ভবন প্রাঙ্গণে বঙ্গবন্ধুর প্রতিকৃতিতে পুষ্পস্তবক অর্পণ করে শ্রদ্ধা নিবেদন করেন।

এরপর ভূমি ভবন সম্মেলন কক্ষে জাতীয় শোক দিবস উপলক্ষ্যে আয়োজিত এক আলোচনা সভা ও দোয়া মাহফিলে ভূমি সচিব সভাপতি হিসেবে উপস্থিত ছিলেন।

উপর্যুক্ত কর্মসূচিতে আরো উপস্থিত ছিলেন ভূমি সংস্কার বোর্ডের চেয়ারম্যান মোঃ আবু বকর ছিদ্দীক, ভূমি আপীল বোর্ডের চেয়ারম্যান এ কে এম শামিমুল হক ছিদ্দিকী, ভূমি রেকর্ড ও জরিপ অধিদপ্তরের মহাপরিচালক মোঃ আব্দুল বারিক-সহ ভূমি মন্ত্রণালয় ও এর আওতাভুক্ত দপ্তর, সংস্থার বিভিন্ন পর্যায়ের কর্মকর্তা-কর্মচারীবৃন্দ।

উল্লেখ্য, আজ জাতীয় শোক দিবস উপলক্ষ্যে প্রধানমন্ত্রীর কর্মসূচিতে অংশ নিয়ে যথাযোগ্য মর্যাদায় জাতীয় শোক দিবস পালন করেন ভূমিমন্ত্রী সাইফুজ্জামান চৌধুরী।

#

নাহিয়ান/পাশা/এনায়েত/সঞ্জীব/সেলিম/২০২৩/১৮৫০ ঘণ্টা

তথ্যবিবরণী নম্বর : ৫২২

**জাতির পিতা বঙ্গবন্ধু শেখ মুজিবুর রহমানকে বারবার স্মরণ করা দরকার**

**--- পার্বত্য সচিব**

ঢাকা, ৩১ শ্রাবণ (১৫ আগস্ট):

পার্বত্য চট্টগ্রাম বিষয়ক মন্ত্রণালয়ের সচিব মশিউর রহমান জাতির পিতা বঙ্গবন্ধু শেখ মুজিবুর রহমান এর স্মৃতিচারণ করতে গিয়ে বলেছেন, জাতির পিতা বঙ্গবন্ধু শেখ মুজিবুর রহমান সর্বকালের সর্বশ্রেষ্ঠ বাঙালি। তিনি একজন অকুতোভয় বীর। তিনি বাঙালির চেতনা। বঙ্গবন্ধু বাঙালি জাতির প্রেরণার উৎস। বঙ্গবন্ধুকে বারবার স্মরণ করা দরকার।

আজ রাজধানীর বেইলি রোডে শেখ হাসিনা পার্বত্য চট্টগ্রাম ঐতিহ্য সংরক্ষণ ও গবেষণা কেন্দ্রের অডিটোরিয়ামে পার্বত্য চট্টগ্রাম বিষয়ক মন্ত্রণালয় আয়োজিত জাতির পিতা বঙ্গবন্ধু শেখ মুজিবুর রহমানের ৪৮তম শাহাদত বার্ষিকী ও ১৫ আগস্ট জাতীয় শোক দিবস উপলক্ষ্যে আলোচনা সভা, প্রামাণ্যচিত্র প্রদর্শনী, কোরআন খতম ও দোয়া মাহফিল অনুষ্ঠানে সভাপতির বক্তব্যে পার্বত্য চট্টগ্রাম বিষয়ক মন্ত্রণালয়ের সচিব এসব কথা বলেন।

সভাপতির বক্তব্যে পার্বত্য সচিব বলেন, একসময় জাতির পিতা বঙ্গবন্ধুর আদর্শ, দর্শন এবং চেতনাবোধ সম্পর্কে বাংলাদেশের এ প্রজন্মকে সুস্থধারার ধারণা প্রদান না করে বরং বিদ্বেষী মনোভাব জাগিয়ে তোলা হয়েছিল। ১৯৭১ সালে পাকিস্তানি শাসকগোষ্ঠী এদেশের জ্ঞানভিত্তিক বুদ্ধিজীবী প্রজন্মকে যেভাবে হত্যা করে দেশের মেধাকে ধ্বংস করেছিল। ঠিক একই কায়দায় বিশ্বাসঘাতক কুচক্রীমহল ১৯৭৫ সালের ১৫ আগস্ট সর্বকালের সর্বশ্রেষ্ঠ বাঙালি স্বাধীনতার স্থপতি জাতির পিতা বঙ্গবন্ধু শেখ মুজিবুর রহমান ও তাঁর পরিবারের অন্যান্য সদস্যদের নির্মমভাবে হত্যা করে স্বাধীনতা যুদ্ধের সঠিক ইতিহাসকে ভিন্ন পথে ধাবিত করার চক্রান্তে লিপ্ত ছিল। কিন্তু বর্তমান স্বাধীনতা পক্ষের শক্তি জাতির পিতা বঙ্গবন্ধুর আদর্শ, চেতনা ও মূল্যবোধকে স্মরণ করে এবং মুক্তিযুদ্ধের চেতনায় উদ্বুদ্ধ হয়ে দেশের মানুষের কল্যাণে কাজ করে দেশের ব্যাপক উন্নয়ন করে যাচ্ছে।

এসময় অন্যান্যের মধ্যে পার্বত্য চট্টগ্রাম বিষয়ক মন্ত্রণালয়ের যুগ্মসচিব আলেয়া আক্তার, মোঃ জাহাঙ্গীর আলম এনডিসি, উপসচিব সজল কান্তি বনিক, আবু রাফা মোহাম্মদ আরিফ, কাজী মোহাম্মদ চাহেল তস্তরী, মোহাম্মদ শরীফুল ইসলাম, মোঃ আলাউদ্দিন চৌধুরী ও মন্ত্রীর একান্ত সচিব ও উপসচিব মোঃ লিয়াকত আলী উপস্থিত ছিলেন।

এর আগে সকালে রাজধানীর ধানমন্ডী ৩২ নম্বর প্রাঙ্গণে জাতির পিতা বঙ্গবন্ধু স্মৃতি জাদুঘর প্রাঙ্গণে জাতির পিতা বঙ্গবন্ধু শেখ মুজিবুর রহমানের প্রতিকৃতিতে মন্ত্রণালয়ের কর্মকর্তা-কর্মচারীদের নিয়ে পুষ্পস্তবক অর্পণ করেন পার্বত্য মন্ত্রণালয়ের সচিব মোঃ মশিউর রহমান। পরে ঢাকার বেইলি রোডে শেখ হাসিনা পার্বত্য চট্টগ্রাম ঐতিহ্য সংরক্ষণ ও গবেষণা কেন্দ্রের সম্মুখে জাতির পিতা বঙ্গবন্ধু শেখ মুজিবুর রহমানের প্রতিকৃতিতে মন্ত্রণালয়ের কর্মকর্তা-কর্মচারীদের নিয়ে পুস্পস্তবক অর্পণ করেন পার্বত্য সচিব। এ উপলক্ষ্যে শেখ হাসিনা পার্বত্য চট্টগ্রাম ঐতিহ্য সংরক্ষণ ও গবেষণা কেন্দ্রের অডিটোরিয়ামে শোক দিবসের উপর নির্মিত প্রামাণ্য চিত্র প্রদর্শিত হয়।

#

রেজুয়ান/পাশা/এনায়েত/সঞ্জীব/জয়নুল/২০২৩/১৯৫০ ঘণ্টা

তথ্যবিবরণী                                                                   নম্বর : ৫২১

**জাতীয় শোক দিবস উপলক্ষ্যে দুঃস্থদের মাঝে খাদ্যসামগ্রী বিতরণ**

**ও বিনামূল্যে চিকিৎসা সেবা প্রদান বিজিবি’র**

ঢাকা, ৩১ শ্রাবণ (১৫ আগস্ট):

স্বাধীনতার মহান স্থপতি সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানের ৪৮তম শাহাদতবার্ষিকী ও জাতীয় শোক দিবস ২০২৩ উপলক্ষ্যে বর্ডার গার্ড বাংলাদেশ (বিজিবি) কর্মসূচি পালন করেছে এবং দেশব্যাপী দুঃস্থদের মাঝে খাদ্যসামগ্রী বিতরণ ও বিনামূল্যে চিকিৎসা সেবা প্রদান করেছে।

দিবসের কর্মসূচি অনুযায়ী বিজিবি সদর দপ্তরসহ সকল রিজিয়ন, প্রতিষ্ঠান, সেক্টর ও ইউনিটসমূহের মসজিদে জোহর নামাজের পর জাতির পিতা বঙ্গবন্ধু শেখ মুজিবুর রহমানসহ শাহাদাত বরণকারী পরিবারবর্গের আত্মার মাগফিরাত কামনা করে বিশেষ মোনাজাত করা হয়। এর পূর্বে বিজিবি’র সকল মসজিদে বাদ ফজর হতে কোরআন খতম করা হয়। জাতীয় শোক দিবস উপলক্ষ্যে রিভিলি হতে রিট্রিট পর্যন্ত বিজিবি’র সকল স্থাপনায় জাতীয় পতাকা অর্ধনমিত রাখা হয় এবং বিজিবি’র সকল সদস্য কালো ব্যাজ পরিধান করে।

জাতীয় শোক দিবস উপলক্ষ্যে পিলখানাস্থ বিজিবি সদর দপ্তর সহ বিজিবি’র সকল রিজিয়ন, প্রতিষ্ঠান, সেক্টর ও ইউনিট পর্যায়ে জাতির পিতা বঙ্গবন্ধু শেখ মুজিবুর রহমানের জীবন ও কর্মের ওপর নির্মিত প্রামাণ্যচিত্র ‘চিরঞ্জীব বঙ্গবন্ধু’ এবং ১৯৭৪ সালের ৫ই ডিসেম্বর বাংলাদেশ রাইফেলস এর ৩য় রিক্রুট ব্যাচের সমাপনী কুচকাওয়াজে বঙ্গবন্ধু’র দেয়া ভাষণের ভিডিওচিত্র প্রদর্শন এবং বঙ্গবন্ধুর জীবন ও কর্মের উপরে আলোচনা সভার আয়োজন করা হয়। পিলখানায় আয়োজিত আলোচনা সভায় বিজিবি মহাপরিচালক মেজর জেনারেল এ কে এম নাজমুল হাসান প্রধান অতিথি হিসেবে উপস্থিত ছিলেন।

আলোচনা সভায় বিজিবি মহাপরিচালক তার বক্তব্যের শুরুতে জাতির পিতা বঙ্গবন্ধু শেখ মুজিবুর রহমান ও বঙ্গমাতা বেগম ফজিলাতুন্নেছা মুজিবসহ ৭৫ এর ১৫ই আগস্ট শাহাদতবরণকারী বঙ্গবন্ধুর পরিবারের সকল শহিদের প্রতি গভীর শ্রদ্ধা জ্ঞাপন করেন। তিনি বলেন, বঙ্গবন্ধুর দীর্ঘ বর্ণাঢ্যময় জীবন পর্যালোচনা করলে দেখা যায়, তিনি আজীবন দেশ ও দেশের মানুষের মুক্তির জন্য সংগ্রাম করেছেন, জেল-জুলুম, অন্যায়-অত্যাচার সহ্য করেছেন, বার বার মৃত্যুমুখে পতিত হয়েছেন কিন্তু কখনোই কারো কাছে মাথা নত করেননি। ১৯৪৭ সালে দেশ বিভাগের সময় থেকে শুরু করে ৫২’র ভাষা আন্দোলন, ৬৬’র ছয় দফা আন্দোলন, ৬৯’র গণঅভ্যুত্থান, ৭০’র নির্বাচন এবং ১৯৭১ সালে মহান মুক্তিযুদ্ধে বঙ্গবন্ধু সবসময়ই অগ্রণী ভূমিকা পালন করেছেন। বঙ্গবন্ধুর অবিস্মরণীয় ৭ই মার্চের ভাষণে উজ্জীবিত হয়ে বাংলার আপামর জনসাধারণ মহান মুক্তিযুদ্ধে ঝাঁপিয়ে পড়েছিল। দীর্ঘ ৯ মাস পাক হানাদার বাহিনীর বিরুদ্ধে রক্তক্ষয়ী সংগ্রামের মধ্য দিয়ে ১৬ ডিসেম্বর ১৯৭১ সালে বাংলাদেশ স্বাধীন হয়। কিন্তু ১৯৭৫ সালের ১৫ই আগস্ট কতিপয় নরঘাতকের নির্মম বুলেটের আঘাতে বঙ্গবন্ধু সপরিবারে নিহত হন।

বিজিবি মহাপরিচালক আরো বলেন, ১৯৭৪ সালের ৫ ডিসেম্বর জাতির পিতা বঙ্গবন্ধু শেখ মুজিবুর রহমান পিলখানায় বাংলাদেশ রাইফেলসের তৃতীয় ব্যাচের সমাপনী কুচকাওয়াজ অনুষ্ঠানে তৎকালীন বাংলাদেশ রাইফেলসকে চোরাচালান দমনে কঠোর হওয়ার নির্দেশ দিয়েছিলেন। নবীন সৈনিকদের উদ্দেশ্যে জাতির পিতা বলেছিলেন, ‘ঈমানের সাথে কাজ করো, সৎ পথে থেকো, দেশকে ভালোবাসো।’

দিবসটি উপলক্ষ্যে বর্ডার গার্ড বাংলাদেশ (বিজিবি) কর্তৃক রাজধানী ঢাকাসহ সারাদেশের সীমান্তবর্তী ৮ হাজার ৭৬০টি দুঃস্থ ও অসহায় পরিবারের মাঝে শুকনা খাদ্য সামগ্রী বিতরণ এবং মেডিকেল ক্যাম্পেইনের মাধ্যমে ১৬ হাজার ৭৯৭ জন রোগীকে বিনামূল্যে জরুরি চিকিৎসাসেবা প্রদান ও ঔষধ বিতরণ করা হয়েছে।

#

শরীফুল/পাশা/এনায়েত/সঞ্জীব/সেলিম/২০২৩/১৮০০ ঘণ্টা

তথ্যবিবরণী নম্বর : ৫২০

**পল্লী উন্নয়ন ও সমবায় বিভাগের উদ্যোগে জাতীয় শোক দিবস পালিত**

ঢাকা, ৩১ শ্রাবণ (১৫ আগস্ট):

আজ জাতির পিতা বঙ্গবন্ধু শেখ মুজিবুর রহমান এর ৪৮তম শাহাদত বার্ষিকী ও জাতীয় শোকদিবস-২০২৩ উপলক্ষ্যে পল্লী উন্নয়ন ও সমবায় বিভাগের উদ্যোগে রাজধানীর আগারগাঁওয়ে সমবায় অধিদপ্তরের মাল্টিপারপাস হলে আলোচনা সভা ও দোয়া অনুষ্ঠিত হয়।

পল্লী উন্নয়ন ও সমবায় বিভাগের সচিব মোসাম্মৎ হামিদা বেগমের নেতৃত্বে জাতির পিতা বঙ্গবন্ধু শেখ মুজিবুর রহমানের প্রতিকৃতিতে পুষ্পস্তবক অর্পণের মধ্য দিয়ে শ্রদ্ধা নিবেদন করা হয়।

আলোচনা অনুষ্ঠানে প্রধান অতিথির বক্তব্যে পল্লী উন্নয়ন ও সমবায় বিভাগের সচিব মোসাম্মৎ হামিদা বেগম বলেন, দুষ্কৃতকারীরা চেয়েছিল জাতির পিতাকে হত্যার মাধ্যমে বাঙালি জাতিকে নিশ্চিহ্ন করতে। কিন্তু বঙ্গবন্ধু বাঙালি জাতির বাতিঘর হয়ে আজীবন বেঁচে থাকবেন। যুদ্ধবিধ্বস্ত একটি দেশ অল্প সময়ের মধ্যেই পুনর্গঠনে তাঁর অবদান ছিল উল্লেখ করার মতো। গ্রামউন্নয়নে তিনি সমন্বিত পল্লী উন্নয়নের উদ্যোগ নিয়েছিলেন।

পল্লী উন্নয়ন ও সমবায় সচিব এ সময় উল্লেখ করেন, জাতির পিতা কূটনীতিক হিসেবেও ছিলেন দক্ষ। আন্তর্জাতিক বিভিন্ন সিদ্ধান্ত গ্রহণের ক্ষেত্রে তাঁর কূটনীতিক দক্ষতা পরিলক্ষিত হয়।তাঁর জীবন ও কর্ম ছিল এক বিশাল মহাসমুদ্র।

জাতির পিতার জীবনে বঙ্গমাতার অবদানের কথা উল্লেখ করে সচিব বলেন, বঙ্গবন্ধুর দীর্ঘ কারাজীবনে বঙ্গমাতা শেখ ফজিলাতুন্নেছা মুজিব ছিলেন সর্বংসহা। দুর্যোগকালীন সময়ের সহযাত্রী। জাতির পিতার রাজনৈতিক আদর্শের প্রেরণাদাত্রী। প্রেরণাদাত্রী হয়ে আমৃত্যু নিভৃতচারী ছিলেন। জাতির পিতার দেশাত্মবোধ ও আদর্শ কর্মে প্রতিফলন ঘটানোর জন্য পল্লী উন্নয়নও সমবায় বিভাগের সর্বস্তরের কর্মকর্তা কর্মচারীদের আহ্বান জানান তিনি।

পল্লী উন্নয়ন ও সমবায় বিভাগের অতিরিক্ত সচিব (প্রশাসন ও বাজেট) মোঃ শাহাদাৎ হোসাইনের সভাপতিত্বে পিডিএফ এর ব্যবস্থাপনা পরিচালক মুহম্মদ মউদুদউর রশীদ সফদার, অতিরিক্ত সচিব মুনিমা হাফিজ, অতিরিক্ত সচিব ড. হুমায়রা সুলতানা এবং সমবায় অধিদপ্তরের নিবন্ধক ও মহাপরিচালক মোঃ শফিকুর রেজা বিশ্বাস এ সময় বক্তৃতা করেন।

#

আহসান/পাশা/এনায়েত/সঞ্জীব/জয়নুল/২০২৩/১৯১০ ঘণ্টা

তথ্যবিবরণী                                                                   নম্বর : ৫১৯

**জাতীয় শোক দিবসে উপলক্ষ্যে বঙ্গভবনে মিলাদ মাহফিল ও আলোচনা সভা**

ঢাকা, ৩১ শ্রাবণ (১৫ আগস্ট):

জাতির পিতা বঙ্গবন্ধু শেখ মুজিবুর রহমানের ৪৮তম শাহাদতবার্ষিকী ও জাতীয় শোক দিবস ২০২৩ উপলক্ষ্যে বঙ্গভবনে আজ বিশেষ মিলাদ মাহফিল ও আলোচনা সভার আয়োজন করা হয়েছে। বঙ্গভবনের দরবার হলে আসরের নামাজ শেষে মিলাদ মাহফিলে অংশগ্রহণ করেন রাষ্ট্রপতি মোঃ সাহাবুদ্দিন।

এর আগে জাতীয় শোক দিবস উপলক্ষ্যে এক সংক্ষিপ্ত আলোচনা সভা অনুষ্ঠিত হয়। রাষ্ট্রপতির কার্যালয়ের সচিব সম্পদ বড়ুয়া, সামরিক সচিব মেজর জেনারেল এস এম সালাহউদ্দিন ইসলাম, রাষ্ট্রপতির প্রেস সচিব মোঃ জয়নাল আবেদীন এবং সচিব (সংযুক্ত) মোঃ ওয়াহিদুল ইসলাম খান সভায় বক্তব্য রাখেন।

মিলাদ মাহফিলের পরে ১৯৭৫ সালের ১৫ আগস্টের নির্মম রাতে শাহাদত বরণকারী বঙ্গবন্ধু ও তাঁর পরিবারের অন্যান্য সদস্যসহ সকল শহিদের বিদেহী আত্মার মাগফিরাত কামনা করে বিশেষ মোনাজাত করা হয়। বঙ্গভবন জামে মসজিদের পেশ ইমাম মাওলানা মুহাম্মদ সাইফুল কাবিরের পরিচালনায় দোয়া মাহফিলে বাংলাদেশের পাশাপাশি বিশ্ব ও মুসলিম উম্মাহর শান্তি ও সমৃদ্ধি কামনা করে দোয়া করা হয়।

মিলাদ মাহফিল ও মোনাজাতে রাষ্ট্রপতির পরিবারের সদস্য, সংশ্লিষ্ট সচিবগণ, বঙ্গভবনের বেসামরিক ও সামরিক কর্মকর্তা-কর্মচারীরা অংশ নেন।

#

রাহাত/পাশা/এনায়েত/সঞ্জীব/সেলিম/২০২৩/১৮২০ ঘণ্টা

তথ্যবিবরণী                                                                   নম্বর : ৫১৮

**সাবেক মন্ত্রী ও বীর উত্তম এয়ার ভাইস মার্শাল সুলতান মাহমুদের মৃত্যুতে পরিকল্পনা মন্ত্রীর শোক**

ঢাকা, ৩১ শ্রাবণ (১৫ আগস্ট):

বীর মুক্তিযোদ্ধা ও সাবেক মন্ত্রী, বিমানবাহিনীর সাবেক প্রধান বীর উত্তম এয়ার ভাইস মার্শাল সুলতান মাহমুদের মৃত্যুতে গভীর শোক ও দুঃখ প্রকাশ করেছেন পরিকল্পনা মন্ত্রী এম এ মান্নান।

মন্ত্রী আজ এক শোকবার্তায় তার হাইস্কুল জীবনের কথা স্মৃতিচারণ করে বলেন, সুলতান মাহমুদ ও তিনি একই স্কুলে লেখাপড়া করেছেন। সুলতান মাহমুদ তার জ্যেষ্ঠ সহপাঠী ও বন্ধু ছিলেন। ছাত্র জীবনে তিনি অত্যন্ত বন্ধুবৎসল ছিলেন। বাংলাদেশের স্বাধীনতা সংগ্রামে অংশগ্রহণ করে তিনি বীরত্বপূর্ণ অবদান রাখেন এবং বাংলাদেশের দ্বিতীয় সর্বোচ্চ সামরিক উপাধি বীর উত্তম খেতাব এবং পরবর্তীতে মর্যাদাপূর্ণ স্বাধীনতা পদকে ভূষিত হন। দেশাত্মবোধ ও সাহসিকতাপূর্ণ কাজে সুলতান মাহমুদের অবদানের কথা বাঙ্গালি জাতি চিরদিন স্মরণ করবে।

মন্ত্রী মরহুমের বিদেহী আত্মার মাগফিরাত কামনা করেন এবং তার শোকাহত পরিবারের প্রতি গভীর সমবেদনা জানান।

#

শাহেদ/পাশা/এনায়েত/সঞ্জীব/সেলিম/২০২৩/১৮১০ ঘণ্টা

তথ্যবিবরণী নম্বর : ৫১৭

**জাতির পিতা অমলিন, অবিনশ্বর**

**--- শ্রম প্রতিমন্ত্রী**

খুলনা, ৩১ শ্রাবণ (১৫ আগস্ট):

শ্রম ও কর্মসংস্থান প্রতিমন্ত্রী বেগম মন্নুজান সুফিয়ান বলেছেন, জাতির পিতা অমলিন, অবিনশ্বর। জাতির পিতার ত্যাগ বৃথা যায়নি। জাতির পিতার আদর্শ আমাদের প্রেরণা।

আজ খুলনা জেলা শিল্পকলা একাডেমি মিলনায়তনে জাতির পিতা বঙ্গবন্ধু শেখ মুজিবুর রহমানের ৪৮ তম শাহাদত বার্ষিকী এবং জাতীয় শোক দিবস উপলক্ষ্যে জেলা প্রশাসন আয়োজিত আলোচনা সভায় প্রধান অতিথির বক্তৃতায় প্রতিমন্ত্রী এসব কথা বলেন।

শ্রম প্রতিমন্ত্রী বলেন, সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমান আমাদের স্বাধীন পতাকা ও স্বাধীন ভূখণ্ড দিয়েছেন। ঘাতকরা তাঁকে হত্যা করে বাংলাদেশ থেকে জাতির পিতার আদর্শকে মুছে দিতে চেয়েছিল। প্রকৃতপক্ষে জীবিত মুজিবের চেয়ে মৃত মুজিব আজ অনেক বেশি শক্তিশালী। জাতির পিতার চেতনায় বাঙালি আজ উজ্জীবিত। জাতির পিতার সুযোগ্য কন্যা প্রধানমন্ত্রী শেখ হাসিনার নেতৃত্বে বাংলাদেশ আজ উন্নত-সমৃদ্ধ স্মার্ট বাংলাদেশের দ্বারপ্রান্তে।

খুলনার বিভাগীয় কমিশনার মোঃ হেলাল মাহমুদ শরীফের সভাপতিত্বে অনুষ্ঠানে বিশেষ অতিথি ছিলেন খুলনা মেট্রোপলিটন পুলিশ- কেএমপি'র কমিশনার মোঃ মোজাম্মেল হক, অতিরিক্ত রেঞ্জ ডিআইজি মোঃ নিজামুল হক মোল্যা, পুলিশ সুপার মোহাম্মদ সাঈদুর রহমান, বীর মুক্তিযোদ্ধা মোঃ আলমগীর কবির, সরদার মাহাবুবার রহমান ও মকবুল হোসেন মিন্টু। আলোচনা সভায় স্বাগত বক্তব্য রাখেন জেলা প্রশাসক খন্দকার ইয়াসির আরেফীন।

জাতির পিতা বঙ্গবন্ধু শেখ মুজিবুর রহমানের ৪৮ তম শাহাদত বার্ষিকী এবং জাতীয় শোক দিবস উপলক্ষ্যে জেলা শিল্পকলা একাডেমি প্রাঙ্গণে খুলনা আঞ্চলিক তথ্য অফিস বঙ্গবন্ধুর জীবন ও কর্ম বিষয়ক আলোকচিত্র প্রদর্শনীর আয়োজন করে।

#

আকতারুল/পাশা/এনায়েত/সঞ্জীব/জয়নুল/২০২৩/১৮২৫ ঘণ্টা

তথ্যবিবরণী নম্বর : ৫১৬

**আইসিটি বিভাগের উদ্যোগে ধানমন্ডি ৩২নম্বরে বঙ্গবন্ধুর প্রতিকৃতিতে পুষ্পস্তবক অর্পণ**

ঢাকা, ৩১ শ্রাবণ (১৫ আগস্ট):

জাতির পিতা বঙ্গবন্ধু শেখ মুজিবুর রহমানের ৪৮ তম শাহাদত বার্ষিকী এবং জাতীয় শোক দিবস ২০২৩ উপলক্ষ্যে বঙ্গবন্ধুর প্রতি গভীর শ্রদ্ধা জানাতে তথ্য ও যোগাযোগ প্রযুক্তি বিভাগের উদ্যোগে বিভাগের সচিব মোঃ সামসুল আরেফিনের নেতৃত্বে আজ রাজধানীর ধানমন্ডি ৩২ নম্বর সড়কে বঙ্গবন্ধু স্মৃতি জাদুঘরের সামনে বঙ্গবন্ধুর প্রতিকৃতিতে পুষ্পস্তবক অর্পণ করা হয়।

এর আগে আগারগাঁওস্থ আইসিটি টাওয়ারের নিচতলায় স্থাপিত জাতির পিতার প্রতিকৃতিতে পুষ্পস্তবক অর্পণ করা হয়। উভয় অনুষ্ঠানে তথ্য ও যোগাযোগ প্রযুক্তি বিভাগ ও এর অধীন আইসিটি অধিদপ্তর, বাংলাদেশ কম্পিউটার কাউন্সিল, বাংলাদেশ হাইটেক পার্ক, কন্ট্রোলার অভ্ সার্টিফাইং অথরিটি, ডিজিটাল সিকিউরিটি এজেন্সি ও বিভাগের অধীন প্রকল্পসমূহের সর্বস্তরের কর্মকর্তা কর্মচারীবৃন্দ উপস্থিত ছিলেন।

১৫ আগস্ট, বাঙালির শোকের দিন। ১৯৭৫ সালের এই দিনে জাতি হারায় ইতিহাসের মহানায়ক বঙ্গবন্ধু শেখ মুজিবুর রহমানকে। ৪৮ বছর আগে বঙ্গবন্ধুকে সপরিবার নৃশংসভাবে হত্যা করে পৃথিবীর ইতিহাসে জঘন্যতম ও কলঙ্কময় অধ্যায়ের জন্ম দিয়েছিল ঘাতকরা। বঙ্গবন্ধুর দুই মেয়ে বর্তমান প্রধানমন্ত্রী শেখ হাসিনা ও তাঁর বোন শেখ রেহানা সে সময় বিদেশে অবস্থান করায় হত্যাকাণ্ড থেকে রক্ষা পান।

ঘাতকরা বঙ্গবন্ধুকে হত্যা করলেও তাঁর স্থান রয়েছে বাংলাদেশের মানুষের হৃদয়ে। আজ শোকের দিনে বাঙালি জাতি গভীর শ্রদ্ধার সঙ্গে স্মরণ করছে জাতির পিতা বঙ্গবন্ধু শেখ মুজিবুর রহমান ও ১৫ আগস্ট নৃশংস হত্যাযজ্ঞের শিকার তাঁর পরিবারের সদস্যদের।

#

শহিদুল/পাশা/এনায়েত/সঞ্জীব/জয়নুল/২০২৩/১৮০০ ঘণ্টা

তথ্যবিবরণী নম্বর : ৫১৫

**জাতীয় শোক দিবস ২০২৩ উপলক্ষ্যে বায়তুল মুকাররম জাতীয়**

**মসজিদে কোরআন খতম আলোচনা ও বিশেষ দোয়া অনুষ্ঠিত**

ঢাকা, ৩১ শ্রাবণ (১৫ আগস্ট):

জাতির পিতা বঙ্গবন্ধু শেখ মুজিবুর রহমানের ৪৮তম শাহাদতবার্ষিকী ও জাতীয় শোক দিবস ২০২৩ পালন উপলক্ষ্যে ইসলামিক ফাউন্ডেশনের উদ্যোগে বায়তুল মুকাররম জাতীয় মসজিদে আজ ১০০ জন কোরআনে হাফেজের মাধ্যমে ১০০ বার কোরআন খতম সম্পন্ন হয়েছে। এরপর আলোচনা সভা শেষে জাতির পিতা ও তাঁর পরিবারের শহিদ সদস্যদের রুহের মাগফেরাত কামনা করে বিশেষ দোয়া মাহফিল অনুষ্ঠিত হয়। অনুষ্ঠানে প্রধান অতিথি হিসেবে উপস্থিত ছিলেন ধর্ম বিষয়ক মন্ত্রণালয়ের সচিব মুঃ আঃ হামিদ জমাদ্দার। সভাপতিত্ব করেন ইসলামিক ফাউন্ডেশনের মহাপরিচালক (অতিরিক্ত সচিব) ড. মহাঃ বশিরুল আলম।

অনুষ্ঠানে বক্তব্য রাখেন ইসলামিক ফাউন্ডেশনের পরিচালক ড. মুহাম্মদ আবদুস সালাম, মোহাম্মদ মহীউদ্দিন মজুমদার ও মোঃ আনিছুর রহমান সরকার। অন্যান্যের মধ্যে অনুষ্ঠানে ৫৬৪ টি মডেল মসজিদ ও ইসলামিক সাংস্কৃতিক কেন্দ্র স্থাপন প্রকল্পের পরিচালক মোঃ নজিবুর রহমান, ধর্ম বিষয়ক মন্ত্রণালয়ের উপ-সচিব মুহাম্মদ আরিফুল ইসলাম, ইসলামিক ফাউন্ডেশনের উপ-সচিব আবু সাঈদ, পরিচালকবৃন্দ ও কর্মকর্তা-কর্মচারীরা উপস্থিত ছিলেন। দোয়া ও মোনাজাত পরিচালনা করেন বায়তুল মুকাররম জাতীয় মসজিদের খতিব হাফেজ মাওলানা মুফতি মোহাম্মদ রুহুল আমীন।

এরপর ইসলামিক ফাউন্ডেশনের পক্ষ থেকে ধানমন্ডির ৩২ নম্বরে জাতির পিতার প্রতিকৃতিতে পুষ্পস্তবক অর্পণ করার মাধ্যমে শ্রদ্ধা নিবেদন করা হয়। অন্যদিকে আজ বাদ যোহর বায়তুল মুকাররম জাতীয় মসজিদসহ সারাদেশের মসজিদসমূহে জাতির পিতা ও তাঁর পরিবারের শহিদ সদস্যদের রুহের মাগফেরাত কামনা করে বিশেষ দোয়া ও মোনাজাত অনুষ্ঠিত হয়েছে।

এছাড়া আজ সকালে বনানী কবরস্থানে জাতির পিতা ও তাঁর পরিবারের শহিদ সদস্যদের রুহের মাগফিরাত কামনা করে পবিত্র কোরআন খানি ও দোয়া মোনাজাত অনুষ্ঠিত হয়। অন্যদিকে আজ সারা দিনব্যাপী বায়তুল মোকাররম কার্যালয়ে ইসলামিক ফাউন্ডেশন ডায়াগনস্টিক সেন্টার ও কনসালটেশন সেন্টারে প্রায় ২৫ জন ব্যক্তি স্বেচ্ছায় রক্তদান কর্মসূচিতে অংশ নেয় ও প্রায় ১শ’ রোগীকে বিনামূল্যে স্বাস্থ্যসেবা প্রদান করা হয়।

#

শায়লা/পাশা/এনায়েত/সঞ্জীব/জয়নুল/২০২৩/১৮১০ ঘণ্টা

তথ্যবিবরণী নম্বর: ৫১৪

**বঙ্গবন্ধুকে হত্যার মধ্য দিয়ে আওয়ামী লীগ ও বাংলাদেশকে ধ্বংস করার ষড়যন্ত্র হয়েছিল**

**-- বস্ত্র ও পাট মন্ত্রী**

ঢাকা, ৩১ শ্রাবণ (১৫ আগস্ট):

বস্ত্র ও পাটমন্ত্রী গোলাম দস্তগীর গাজী, বীরপ্রতীক বলেছেন, ১৯৭৫ সালের ১৫ আগস্ট সপরিবারে জাতির পিতা বঙ্গবন্ধু শেখ মুজিবুর রহমানকে হত্যার মধ্য দিয়ে ঘাতকরা বাংলাদেশ আওয়ামী লীগ ও বাংলাদেশকে ধ্বংস করার ষড়যন্ত্র হয়েছিল। বঙ্গবন্ধুর দুই কন্যা শেখ হাসিনা ও শেখ রেহেনা দেশের বাহিরে থাকার কারণে প্রাণে বেঁচে যান।

আজ জাতির পিতা বঙ্গবন্ধু শেখ মুজিবুর রহমানের ৪৮তম শাহাদত বার্ষিকী ও জাতীয় শোক দিবস উপলক্ষ্যে নারায়ণগঞ্জের রূপগঞ্জের মুড়াপাড়া সরকারি কলেজ মাঠে উপজেলা আওয়ামী লীগ ও সহযোগী অঙ্গসংগঠনের উদ্যোগে অনু‌ষ্ঠিত আলোচনা সভা ও দোয়া মাহফিলে প্রধান অতিথির বক্তব্যে মন্ত্রী এসব কথা ব‌লেন।

রূপগঞ্জ উপজেলা আওয়ামী লীগের সহসভাপ‌তি তোফাজ্জল হো‌সেন মোল্লার সভাপতিত্বে অনুষ্ঠানে উপস্থিত ছিলেন রূপগঞ্জ উপ‌জেলা আওয়ামী ম‌হিলা লী‌গের সভাপ‌তি ও তারাবো পৌরসভার মেয়র হাছিনা গাজী-সহ রূপগঞ্জ উপজেলা আওয়ামী লীগের নেতা-কর্মীবৃন্দ।

মন্ত্রী বলেন, ১৯৮১ সালে বঙ্গবন্ধুকন্যা শেখ হাসিনা দেশে ফিরে এই ভঙ্গুর আওয়ামী লীগকে পুনরায় সুসংগঠিত করেন। বঙ্গবন্ধু স্বপ্ন দেখেছিলেন সোনার বাংলা গড়ার, সেই স্বপ্ন বাস্তবায়নে প্রধানমন্ত্রী শেখ হাসিনা কাজ করে যাচ্ছেন। তিনি আরো বলেন, বঙ্গবন্ধু দেশের স্বাধীনতা দিয়েছিলেন আর তার কন্যা শেখ হাসিনা দেশকে উন্নয়নশীল রাষ্ট্রে পরিণত করেছেন। দেশের উন্নয়নের এই ধারাবাহিকতা বজায় রাখতে শেখ হাসিনাকে আবারও প্রধানমন্ত্রী নিবাচিত করতে হবে।

মন্ত্রী আরো ব‌লেন,  ১৯৭৫ সা‌লের ১৫ আগস্টে সংগঠিত ইতিহাসের নিকৃষ্টতম হত্যাকাণ্ডে প্রত্যক্ষ ও পরোক্ষভাবে জড়িত খুনি চক্র নিত্য-নতুন ষড়যন্ত্রের মাধ্যমে বাংলাদেশের উন্নয়ন ও অগ্রগতিকে বাধাগ্রস্ত করতে চায়। তারা প্রধানমন্ত্রী শেখ হাসিনার নেতৃত্বে এগিয়ে চলা বাংলাদেশের অগ্রযাত্রা রোধ করতে চায়। এই খুনি চক্র এখনো সোচ্চার রয়েছে। জাতির পিতা বঙ্গবন্ধু শেখ মুজিবুর রহমানের মহান আদর্শকে প্রতিটি বাঙালির জীবনে প্রতিফলিত করতে হবে। বঙ্গবন্ধুর আদর্শে নিবেদিত হয়ে দেশ ও জাতির কল্যাণে সর্বশক্তি নিয়ে আত্মনিয়োগ করলেই জাতির পিতার প্রতি শ্রদ্ধা জানানো সার্থক হবে।

এর আগে, নারায়ণগঞ্জের রূপগঞ্জ উপজেলার মুড়াপাড়া এলাকায় বীরপ্রতীক গাজী অডিটোরিয়ামে বঙ্গবন্ধুর প্রতিকৃ‌তি‌তে পুষ্পস্তবক অর্পণ ক‌রে শ্রদ্ধা নি‌বেদন করেন। এর আগে রূপগঞ্জ উপজেলার ২টি পৌরসভা ও ৭টি ইউনিয়ন থেকে খণ্ড খণ্ড মিছিল নিয়ে রূপগঞ্জ উপজেলা আওয়ামী লীগ ও সহযোগী অঙ্গ সংগঠনের প্রায় ৩০ হাজার নেতাকর্মী আলোচনা সভা ও মিলাদ মাহ‌ফিল অনুষ্ঠা‌নে যোগ দেয়।

#

সৈকত/পাশা/এনায়েত/সঞ্জীব/রেজাউল/২০২৩/১৭৫২ ঘণ্টা

তথ্যবিবরণী                                                                                 নম্বর : ৫১৩

**জাতির পিতার লক্ষ্য ছিল অনগ্রসর জনগোষ্ঠীকে**

**মূল স্রোতধারার সাথে সম্পৃক্ত করে উন্নত সমাজ ব্যবস্থা গঠন করা**

**--রেলপথ মন্ত্রী**

পঞ্চগড়, ৩১ শ্রাবণ (১৫ আগস্ট) :

রেলপথ মন্ত্রী মোঃ নূরুল ইসলাম সুজন বলেছেন, জাতির পিতার লক্ষ্য ছিল অনগ্রসর জনগোষ্ঠীকে মূল স্রোতধারার সাথে সম্পৃক্ত করে উন্নত সমাজ ব্যবস্থা গঠন করা।

আজ পঞ্চগড়ে শোক র‌্যালি ও জাতির পিতার প্রতিকৃতিতে পুষ্পস্তবক অর্পণ করে শ্রদ্ধা নিবেদন শেষে জেলা প্রশাসকের সম্মেলন কক্ষে জেলা প্রশাসন আয়োজিত স্বাধীনতার মহান স্থপতি জাতির পিতা বঙ্গবন্ধু শেখ মুজিবুর রহমানের ৪৮তম শাহাদত বার্ষিকী ও জাতীয় শোক দিবস উপলক্ষ্যে অনুষ্ঠিত আলোচনা সভায় মন্ত্রী এসব কথা বলেন।

মন্ত্রী বলেন, বিএনপির রাজনীতির কোন দর্শন নেই। তারা বিভ্রান্তির রাজনীতি করে। বর্তমান সরকার একটি সুনির্দিষ্ট লক্ষ্য নিয়ে দেশের কাজ করছে। এই দেশ উন্নয়নের দিকে এগিয়ে যাচ্ছে। যারা স্বাধীনতা যুদ্ধে বিরোধিতা করে শক্রবাহিনীকে সহায়তা করেছে তারাই এখন গণতন্ত্র ও মানবাধিকারের তকমা দিয়ে অনেক কথা বলছে। এদের কথায় সরকার ভয় পায় না।

মন্ত্রী বলেন, বঙ্গবন্ধুর উদ্দেশ্য ছিল সাধারণ মানুষের জীবনমানের অবস্থার পরিবর্তন করা। প্রত্যেক ক্ষেত্রেই যেন মানুষ নিজেদের পায়ে দাঁড়াতে পারে। বঙ্গবন্ধুর সেই আদর্শকে বুকে ধারণ করে অর্থনৈতিক মুক্তির লক্ষ্যে প্রধানমন্ত্রী শেখ হাসিনা দেশ পরিচালনা করছেন।

জেলা প্রশাসক মোঃ জহুরুল ইসলামের সভাপতিত্বে অনুষ্ঠিত আলোচনা সভায় অন্যানের মধ্যে সংসদ সদস্য মোঃ মজাহারুল হক প্রধান, পুলিশ সুপার এস এম সিরাজুল হুদা, জেলা পরিষদ চেয়ারম্যান আব্দুল হান্নান শেক, জেলা আওয়ামী লীগের সাধারণ সম্পাদক আনোয়ার সাদাত সম্রাট, পৌর মেয়র জাকিয়া খাতুন উপস্থিত ছিলেন । আলোচনা সভা শেষে দিবসের বিভিন্ন প্রতিযোগিতায় বিজয়ীদের মাঝে পুরস্কার বিতরণ ও যুবদের মাঝে ঋণের চেক বিতরণ করা হয়।

দিবসটি উপলক্ষ্যে বিভিন্ন ধর্মীয় উপাসনালয়ে বঙ্গবন্ধু ও তাঁর পরিবারের শহিদ সদস্যদের রুহের মাগফেরাত কামনা করে বিশেষ মোনাজাত ও প্রার্থনা করা হয়।

পরে মন্ত্রী জেলা আওয়ামী লীগ কার্যালয় ও তাঁর নির্বাচনি এলাকা বোদা এবং দেবীগঞ্জে বঙ্গবন্ধুর প্রতিকৃতিতে পুষ্পস্তবক অর্পণ করেন ও পৃথক তিনটি আলোচনা সভায় বক্তব্য রাখেন এবং দোয়া মাহফিলে অংশ নেন।

#

সিরাজ/পাশা/এনায়েত/সঞ্জীব/রেজাউল/২০২৩/১৭৪০ ঘণ্টা

তথ্যবিবরণী নম্বর : ৫১২

**জাতির পিতা বাংলাদেশে পরিবেশ সংরক্ষণ কার্যক্রম সূচনা করেন**

**--- পরিবেশ মন্ত্রী**

ঢাকা, ৩১ শ্রাবণ (১৫ আগস্ট):

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, জাতির পিতা বঙ্গবন্ধু শেখ মুজিবুর রহমান সদ্যস্বাধীন যুদ্ধবিধ্বস্ত বাংলাদেশের প্রকৃতি ও পরিবেশ সংরক্ষণে পানিদূষণ নিয়ন্ত্রণ অধ্যাদেশ জারি করে পরিবেশ সংরক্ষণ কার্যক্রমের সূচনা করেছিলেন। তিনি বাংলাদেশ বন্যপ্রাণী (সংরক্ষণ) আইন জারি করে দেশে বন, বন্যপ্রাণী ও জীববৈচিত্র্য সংরক্ষণের উদ্যোগ গ্রহণ করেন। দেশজুড়ে বৃক্ষরোপণে জাতির পিতার অভূতপূর্ব উদ্যোগের ফলে বর্তমানে বাংলাদেশে বৃক্ষরোপণ একটি সামাজিক আন্দোলনে পরিণত হয়েছে।

১৫ আগস্ট জাতির পিতা বঙ্গবন্ধু শেখ মুজিবুর রহমানের ৪৮ তম শাহাদত বার্ষিকীতে জাতীয় শোক দিবস পালন উপলক্ষ্যে পরিবেশ অধিদপ্তরে আয়োজিত আলোচনা সভা ও দোয়া মাহফিলে প্রধান অতিথির বক্তব্যে পরিবেশমন্ত্রী এসব কথা বলেন।

পরিবেশমন্ত্রী বলেন, জাতির পিতা আমাদের স্বাধীনতা এনে দিয়েছেন। যারা স্বাধীনতা সহ্য করতে পারেনি, দেশি বিদেশি ষড়যন্ত্রে তারাই জাতির পিতাকে হত্যা করেছে। জাতির পিতার সুযোগ্য উত্তরাধিকার প্রধানমন্ত্রী শেখ হাসিনা জাতির পিতার খুনের বিচার করেছেন। তিনি বঙ্গবন্ধুর স্বপ্নের ক্ষুধামুক্ত, দারিদ্র্যমুক্ত সোনার বাংলা গড়তে অক্লান্তভাবে কাজ করে চলেছেন। তাঁর নেতৃত্বে বিশ্বে বাংলাদেশ একটি উন্নয়নের রোল মডেল হিসেবে বিবেচিত হচ্ছে। তাঁর সুযোগ্য দিকনির্দেশনায় জনগণের বাস উপযোগী টেকসই পরিবেশ নিশ্চিতকরণে আমাদের সকলকে নিরলসভাবে কাজ করতে হবে। সকলে মিলে কাজ করে সুখী সমৃদ্ধ সোনার বাংলা গড়ে তুলতে পারলেই জাতির পিতার আত্মা শান্তি পাবে।

আলোচনা সভা ও দোয়া মাহফিলে সভাপতিত্ব করেন পরিবেশ, বন ও জলবায়ু পরিবর্তন মন্ত্রণালয়ের সচিব ড. ফারহিনা আহমেদ। উপস্থিত ছিলেন মন্ত্রণালয়ের অতিরিক্ত সচিব (প্রশাসন) ইকবাল আব্দুল্লাহ হারুন; অতিরিক্ত সচিব পরিবেশ ও বাংলাদেশ ন্যাশনাল হারবেরিয়ামের পরিচালক সঞ্জয় কুমার ভৌমিক, বিএফআইডিসি’র চেয়ারম্যান মোঃ নাসির উদ্দিন আহমেদ, পরিবেশ অধিদপ্তরের মহাপরিচালক ডক্টর আবদুল হামিদ এবং বন অধিদপ্তরের প্রধান বন সংরক্ষক মোঃ আমীর হোসাইন চৌধুরী প্রমুখ। অনুষ্ঠানে চলচ্চিত্র ও প্রকাশনা অধিদপ্তর নির্মিত ‘বাঙালির কালরাত’ শিরোনামের প্রামাণ্যচিত্র প্রদর্শন করা হয়।

পরিবেশমন্ত্রী এর পূর্বে ধানমণ্ডির ৩২ নম্বরে জাতির পিতা বঙ্গবন্ধু শেখ মুজিবুর রহমানের প্রতিকৃতিতে পুষ্পস্তবক অর্পণ করেন। তিনি এসময় কিছুক্ষণ নীরবে দাঁড়িয়ে থেকে জাতির পিতা বঙ্গবন্ধু শেখ মুজিবুর রহমান, বঙ্গমাতা শেখ ফজিলাতুন নেছা মুজিব সহ ১৫ আগস্ট নিহত সকলের রুহের মাগফিরাত কামনা করেন। মন্ত্রণালয় ও অধীন দপ্তর সংস্থার কর্মকর্তা-কর্মচারীগণ এসময় উপস্থিত ছিলেন।

#

দীপংকর/পাশা/এনায়েত/সঞ্জীব/জয়নুল/২০২৩/১৮৩০ ঘণ্টা

তথ্যবিবরণী                                                                                 নম্বর : ৫১১

**কোভিড-১৯ সংক্রান্ত সর্বশেষ প্রতিবেদন**

ঢাকা, ৩১ শ্রাবণ (১৫ আগস্ট) :

স্বাস্থ্য অধিদপ্তরের তথ্যানুযায়ী সোমবার সকাল ৮টা থেকে আজ মঙ্গলবার সকাল ৮টা পর্যন্ত ২৪ ঘণ্টায় দেশে ৩৭ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ২ দশমিক শূন্য ১ শতাংশ। এ সময় ১ হাজার ৮৪২ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৬ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১২ হাজার ২৩০ জন।

#

সুলতানা/পাশা/সঞ্জীব/রেজাউল/২০২৩/১৭১৮ ঘণ্টা

তথ্যবিবরণী নম্বর : ৫১০

**নতুন প্রজন্মকে সঠিক ইতিহাস জানানোর জন্যই তদন্ত কমিশন**

**--- আইনমন্ত্রী**

আখাউড়া (ব্রাহ্মণবাড়িয়া), ৩১ শ্রাবণ (১৫ আগস্ট):

বঙ্গবন্ধু শেখ মুজিবুর রহমানকে সপরিবার হত্যার নেপথ্যের কুশীলবদের চিহ্নিত করতে তদন্ত কমিশন গঠন করা হবে বলে জানিয়েছেন আইন, বিচার ও সংসদ বিষয়ক মন্ত্রী আনিসুল হক। এ জন্য প্রয়োজনীয় আইনের খসড়া তৈরি করা হয়েছে। আপনাদের সহযোগিতা পেলে আইনটি পাস করা হবে।

মন্ত্রী বলেন, আমরা কোনো প্রতিহিংসার জন্য নেপথ্যের কুশীলবদের চিহ্নিত করবো না, বাঙালি ও নতুন প্রজন্মকে সঠিক ইতিহাস জানানোর জন্য এই কমিশন গঠন করা হবে।

আজ নিজ নির্বাচনি এলাকা আখাউড়ার এডভোকেট সিরাজুল হক পৌর মুক্তমঞ্চে জাতির পিতা বঙ্গবন্ধু শেখ মুজিবুর রহমানের ৪৮তম শাহাদতবার্ষিকী ও জাতীয় শোক দিবস উপলক্ষ্যে আয়োজিত এক আলোচনা ও দোয়া মাহফিলে প্রধান অতিথির বক্তৃতায় মন্ত্রী এসব কথা বলেন। আখাউড়া উপজেলা আওয়ামী লীগ, পৌর আওয়ামী লীগ ও অঙ্গ সংগঠনের যৌথ উদ্যোগে এ অনুষ্ঠানের আয়োজন করা হয়।

আখাউড়া উপজেলা আওয়ামী লীগের সভাপতি মোহাম্মদ আলী চৌধুরীর সভাপতিত্বে অনুষ্ঠানে উপজেলা আওয়ামী লীগের সাধারণ সম্পাদক ও পৌর মেয়র মো. তাকজিল খলিফা কাজল, উপজেলা আওয়ামী লীগের যুগ্ম আহ্বায়ক মোঃ মনির হোসেন বাবুল ও একেএম আতাউড় রহমান নাজিম, ছাত্রলীগ সভাপতি শাহাব উদ্দিন বেগ শাপলু সহ আওয়ামী লীগ ও এর অঙ্গসংগঠনের বিভিন্ন পর্যায়ের নেতৃবৃন্দ বঙ্গবন্ধুর জীবনাদর্শ, দর্শন ও কর্ম নিয়ে আলোচনা করেন।

অনুষ্ঠান শেষে ১৯৭৫ সালের ১৫ আগস্টে নৃশংস হত্যাকাণ্ডের শিকার বঙ্গবন্ধু ও তাঁর পরিবারের সদস্যদের রুহের মাগফিরাত কামনা করে দোয়া করা হয়।

অনুষ্ঠানের পূর্বে ১৯৭৫ সালের ১৫ আগস্ট বঙ্গবন্ধু শেখ মুজিবুর রহমানসহ সকল শহিদের স্মরণে স্থানীয় শহিদ মিনারে শ্রদ্ধা নিবেদন করেন আইনমন্ত্রী।

মন্ত্রী বলেন, আমাদের দেশকে বিনাশ করার জন্য বঙ্গবন্ধুকে সপরিবারে হত্যা করা হয়েছিল। ঘাতকরা বাংলাদেশের স্বাধীনতাকে অস্বীকার করে তাদের ষড়যন্ত্র ও জিঘাংসাকে বাস্তবায়ন করার জন্য এই দিনটিকেই বেছে নিয়েছিল। কিন্তু আমাদের সৌভাগ্য ঘাতকরা বঙ্গবন্ধুকে হত্যা করলেও বাংলাদেশকে তারা ব্যর্থ করে দিতে পারেনি। বঙ্গবন্ধুর কন্যা প্রধানমন্ত্রী শেখ হাসিনা বঙ্গবন্ধুর স্বপ্নের সোনার বাংলা গড়তে দেশকে এগিয়ে নিয়ে চলেছেন। তিনি আরো বলেন, শুধু বঙ্গবন্ধু নয়, তার পরিবারে ১৭ জনকে নিমর্মভাবে হত্যা করা হয়। এই হত্যার উদ্দেশ্য ছিল বাংলাদেশকে হত্যা করা। ষড়যন্ত্রকারী খুনিরা জানত বঙ্গবন্ধুকে সপরিবারে হত্যা করা হলে বাংলাদেশকে হত্যা করা যাবে।

মন্ত্রী বলেন, বঙ্গবন্ধুর দু’জন খুনির একজন যুক্তরাষ্ট্রে, একজন কানাডায় অবস্থান করছে। যুক্তরাষ্ট্রে যে আছে, তাকে ফিরিয়ে আনার ব্যাপারে জোর আলোচনা চলছে। তবে কানাডার আইনে আছে যে, সে দেশে অবস্থানকারী কারো অন্য দেশে মৃত্যুদণ্ড হলে তাকে ফেরত দেয় না। যতক্ষণ পর্যন্ত বাকি খুনিদের দেশে ফেরত এনে বিচারের রায় পরিপূর্ণ কার্যকর না করা যাচ্ছে ততক্ষণ পর্যন্ত তাদেরকে ফেরাতে চেষ্টা চালিয়ে যাব।

সোনার বাংলাদেশ গড়ার মাধ্যমে ইতিহাসের মহানায়ক বঙ্গবন্ধু হত্যার প্রতিশোধ নিতে হবে বলে জানিয়েছেন আইনমন্ত্রী আনিসুল হক।

#

রেজাউল/পাশা/এনায়েত/সঞ্জীব/জয়নুল/২০২৩/১৮০৫ ঘণ্টা

তথ্যবিবরণী নম্বর: ৫০৯

**মুক্তিযুদ্ধে পরাজিত শক্তিরাই জাতির পিতাকে সপরিবারে হত্যা করেছে**

**-ফজিলাতুন নেসা ইন্দিরা**

ঢাকা, ৩১ শ্রাবণ (১৫ আগস্ট):

মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা বলেছেন, **জাতির পিতার দুটি স্বপ্ন ছিল, প্রথম স্বপ্ন এদেশের স্বাধীনতা ও দ্বিতীয় স্বপ্ন এদেশের মানুষের মুক্তি।** স্বাধীনতা অর্জনের পরপরই **বঙ্গবন্ধু** অর্থনৈতিক মুক্তি সংগ্রামের ডাক দেন। সবুজ বিপ্লবের কর্মসূচি শুরু করেন। দেশ পূনর্গঠনের কাজ শুরু করেন। আর তখনই পরাজিত শক্তি স্বাধীনতা বিরোধীরা বঙ্গবন্ধুকে সপরিবারে হত্যা করে।

প্রতিমন্ত্রী আজ ঢাকায় বাংলাদেশ শিশু একাডেমি মিলনায়তনে মহিলা ও শিশু বিষয়ক মন্ত্রণালয় আয়োজিত জাতির পিতা বঙ্গবন্ধু শেখ মুজিবুর রহমানের ৪৮ তম শাহাদতবার্ষিকী ও জাতীয় শোক দিবসে আলোচনা সভায় প্রধান অতিথির বক্তৃতায় এসব কথা বলেন। এর আগে তিনি শিশুদের নিয়ে শিশু একাডেমি প্রাঙ্গণে স্থাপিত জাতির পিতার ম্যুরালে পুষ্পস্তবক অর্পণ করেন।

প্রতিমন্ত্রী বলেন, পৃথিবীতে অনেক রাষ্ট্র নায়কদের হত্যা করা হয়েছে, কিন্তু পরিবারের সদস্যদের হত্যা করা হয়নি। খুনি ঘাতক জিয়া ছিল এই হত্যাকান্ডের মূল পরিকল্পনাকারী। জিয়াউর রহমান ক্ষমতায় এসে ইনডেমনিটি আধ্যাদেশ জারি করে ১৫ আগস্টের হত্যার বিচার রহিত করে।

প্রতিমন্ত্রী বলেন, বঙ্গবন্ধু কন্যা প্রধানমন্ত্রী শেখ হাসিনা স্মার্ট বাংলাদেশ প্রতিষ্ঠায় কাজ করে যাচ্ছেন। আজকের শিশু-কিশোরদের মুক্তিযুদ্ধের চেতনা বুকে ধারণ করে স্মার্ট দেশের স্মার্ট নাগরিক হিসেবে গড়ে তুলতে হবে।

মহিলা ও শিশু বিষয়ক সচিব নাজমা মোবারেকের সভাপতিত্বে অনুষ্ঠানে বক্তৃতা করেন বাংলাদেশ শিশু একাডেমির চেয়ারম্যান লাকী ইনাম, জয়িতা ফাউন্ডেশনের ব্যবস্থাপনা পরিচালক আফরোজা খান, মহিলা বিষয়ক অধিদপ্তরের মহাপরিচালক ফরিদা পারভীন ও জাতীয় মহিলা সংস্থার নির্বাহী পরিচালক আবেদা আক্তার।

অনুষ্ঠানে জাতির পিতা বঙ্গবন্ধু শেখ মুজিবুর রহমান ও তাঁর পরিবারের শহিদ সদস্যদের রুহের মাগফিরাত কামনা করে বিশেষ মোনাজাত ও দোয়া মাহফিল অনুষ্ঠিত হয়।

#

আলমগীর/মেহেদী/পরীক্ষি/রবি/কলি/মাসুম/২০২৩/১৩৫০ ঘণ্টা

তথ্যবিবরণী নম্ব: ৫০৮

**জাতীয় শোক দিবসে সংস্কৃতি বিষয়ক মন্ত্রণালয়ের পক্ষ থেকে শ্রদ্ধা নিবেদন**

ঢাকা, ৩১ শ্রাবণ (১৫ আগস্ট):

জাতির পিতা বঙ্গবন্ধু শেখ মুজিবুর রহমানের ৪৮তম শাহাদতবার্ষিকী ও জাতীয় শোক দিবস উপলক্ষ্যে সংস্কৃতি বিষয়ক মন্ত্রণালয়ের পক্ষ থেকে আজ রাজধানীর ধানমন্ডি ৩২ নম্বরে বঙ্গবন্ধু স্মৃতি জাদুঘর প্রাঙ্গণে জাতির পিতার প্রতিকৃতিতে পুষ্পস্তবক অর্পণ করে শ্রদ্ধা নিবেদন করা হয়।

সংস্কৃতি বিষয়ক মন্ত্রণালয়ের সচিব খলিল আহমদের নেতৃত্বে জাতির পিতা বঙ্গবন্ধুর প্রতিকৃতিতে ফুল দিয়ে শ্রদ্ধা নিবেদন করেন মন্ত্রণালয় ও এর আওতাধীন বিভিন্ন দপ্তর-সংস্থার কর্মকর্তা-কর্মচারীবৃন্দ।

পরে রাজধানীর বাংলাদেশ জাতীয় জাদুঘরের কবি সুফিয়া কামাল মিলনায়তনে সংস্কৃতি বিষয়ক মন্ত্রণালয়ের আয়োজনে জাতির পিতা বঙ্গবন্ধু তাঁর পরিবারের শহিদ সদস্যদের বিদেহী আত্মার মাগফেরাত কামনা করে কোরানখানি ও দোয়া মাহফিল অনুষ্ঠিত হয়।

#

ফয়সল/মেহেদী/পরীক্ষিৎ/রবি/কলি/মাসুম/২০২৩/১৫১০ ঘণ্টা

তথ্যবিবরণী নম্বর: ৫০৭

**ষড়যন্ত্র মোকাবিলায় ব্যর্থ হলে দেশ ৫০ বছর পিছিয়ে যাবে**

**-নৌপরিবহন প্রতিমন্ত্রী**

ঢাকা, ৩১ শ্রাবণ (১৫ আগস্ট):

নৌপরিবহন প্রতিমন্ত্রী খালিদ মাহমুদ চৌধুরী বলেছেন, বঙ্গবন্ধুর মত সাহসী দূরদর্শী ও দেশপ্রেমিক নেতৃত্ব ছিল বলে বাংলাদেশ স্বাধীন হয়েছে। বঙ্গবন্ধু হত্যাকাণ্ডকে জায়েজ করার জন্য বঙ্গবন্ধুর পরিবারের বিরুদ্ধে অপপ্রচার চালানো হয়েছিল। সেগুলো মিথ্যা প্রমাণিত হয়েছে। ষড়যন্ত্রকারীরা বঙ্গবন্ধুর রক্তকে ভয় পায়, তারা তাঁর রক্তকে বিচ্ছিন্ন করতে চেয়েছিল। সেই রক্তই বঙ্গবন্ধুর স্বপ্নের সোনার বাংলা নির্মাণ করতে চলেছে। ষড়যন্ত্রকারীরা শারীরিক হত্যাকান্ডের পরিবর্তে রাজনৈতিক হত্যাকাণ্ডের পরিকল্পনা করছে । আমাদের সবাইকে এ ধরনের ষড়যন্ত্র থেকে রক্ষার জন্য সচেতন থাকতে হবে। যদি আমরা এবার ব্যর্থ হয়ে যাই তাহলে দেশ ৫০ বছর পিছিয়ে যাবে। আমাদের শপথ নিতে হবে দেশরত্ন শেখ হাসিনার নেতৃত্বে এগিয়ে যেতে হবে।

প্রতিমন্ত্রী আজ ঢাকায় মতিঝিলস্থ বিআইডব্লিউটিএ ভবনে জাতীয় শোক দিবস ২০২৩ পালন উপলক্ষ্যে নৌপরিবহন মন্ত্রণালয় আয়োজিত ১৫ আগস্ট জাতীয় শোক দিবসে ‘শোক থেকে শক্তিতে নৌখাতের জয় যাত্রা’ শীর্ষক আলোচনা সভায় প্রধান অতিথির বক্তৃতায় এসব কথা বলেন।

নৌপরিবহন মন্ত্রণালয়ের সচিব মোঃ মোস্তফা কামালের সভাপতিত্বে অনুষ্ঠানে প্রধান আলোচক হিসেবে বক্তব্য রাখেন জাতীয় বিশ্ববিদ্যালয়ের সাবেক উপাচার্য প্রফেসর ডঃ হারুন-অর-রশিদ। নৌপরিবহন মন্ত্রণালয়ের অতিরিক্ত সচিব ড. এ কে এম মতিউর রহমান মূল প্রবন্ধ উপস্থাপন করেন। অন্যান্যের মধ্যে বক্তব্য রাখেন নৌপরিবহন মন্ত্রণালয়ের অতিরিক্ত সচিব দেলোয়ারা বেগম, বিআইডব্লিউটিএর চেয়ারম্যান কমডোর আরিফ আহমেদ মোস্তফা প্রমুখ।

অনুষ্ঠানের শুরুতে ১৫ আগস্ট সকল শহীদের প্রতি শ্রদ্ধা নিবেদনের লক্ষ্যে দাঁড়িয়ে এক মিনিট নিরবতা পালন করা হয় এবং শেষে শহীদদের জন্য দোয়া ও মোনাজাত করা হয়।

প্রতিমন্ত্রী এর আগে বিআইডব্লিউটিএ ভবনে বঙ্গবন্ধুর প্রতিকৃতিতে ফুল দিয়ে শ্রদ্ধা জানান। এসময় মন্ত্রণালয়ের সচিব এবং উর্ধ্বতন কর্মকর্তাবৃন্দ উপস্থিত ছিলেন।

প্রতিমন্ত্রী পরে ঢাকা সদরঘাট টার্মিনালে জাতীয় শোক দিবস ২০২৩ উপলক্ষ্যে বিআইডব্লিউটিএ আয়োজিত বিশেষ মোনাজাত ও দোয়া মাহফিলে অংশ নেন।

#

জাহাঙ্গীর/মেহেদী/পরীক্ষি/রবি/কলি/মাসুম/২০২৩/১৪০০ ঘণ্টা

তথ্যবিবরণী                                                                   নম্বর : ৫০৬

বঙ্গবন্ধু বাঙালি জাতির মুক্তির মহানায়ক

-প্রবাসী কল্যাণ মন্ত্রী

ঢাকা, ৩১ শ্রাবণ (১৫ আগস্ট):

স্বাধীনতার মহান স্থপতি জাতির পিতা বঙ্গবন্ধু শেখ মুজিবুর রহমানের ৪৮তম শাহাদত বার্ষিকী ও জাতীয় শোক দিবস উপলক্ষ্যে প্রবাসী কল্যাণ ও বৈদেশিক কর্মসংস্থান মন্ত্রণালয়ের আয়োজনে পুষ্পস্তবক অর্পণ, আলোচনা সভা ও দোয়া মোনাজাত অনুষ্ঠিত হয়েছে।

আজ প্রবাসী কল্যাণ ভবনের বিজয় ৭১ মিলনায়তনে প্রবাসী কল্যাণ ও বৈদেশিক কর্মসংস্থান মন্ত্রণালয় আয়োজিত আলোচনা সভায় প্রধান অতিথি হিসেবে বক্তব্য রাখেন প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ। মন্ত্রণালয়ের সিনিয়র সচিব ড. আহমেদ মুনিরুছ সালেহীনের সভাপতিত্বে অনুষ্ঠানে প্রধান আলোচক হিসেবে বক্তব্য রাখেন ঢাকা বিশ্ববিদ্যালয়ের এমিরেটাস অধ্যাপক ও বাংলাদেশ ব্যাংকের সাবেক গভর্নর ড. আতিউর রহমান।

মন্ত্রী বলেন, বঙ্গবন্ধু বাঙালি জাতির মুক্তির মহানায়ক। বঙ্গবন্ধু না হলে বাংলাদেশ হতো না। তিনি আমাদেরকে একটি স্বাধীন-সার্বভৌম দেশ ও জাতি হিসেবে পরিচয় দিয়েছেন। তিনি সারাজীবন বাঙালির মুক্তির জন্য আন্দোলন সংগ্রাম করে বাঙালি জাতিকে মহান মুক্তিযুদ্ধের জন্য প্রস্তুত করেছিলেন। যার ফলে মাত্র ৯ মাসের মধ্যে বাংলাদেশ স্বাধীন হয়। কিন্তু ৭৫ সালের ১৫ আগস্ট নৃশংস হত্যাকাণ্ডের মাধ্যমে দেশ আবার পেছনে পরে যায়। বাঙালি জাতির মুক্তির সংগ্রামে বঙ্গবন্ধুর আত্মত্যাগের প্রতি কৃতজ্ঞতা প্রকাশ করে মন্ত্রী আরো বলেন, আমাদের সকলকে শেখ হাসিনার স্বপ্ন লালিত উন্নত স্মার্ট বাংলাদেশ বিনির্মাণে অগ্রণী ভূমিকা পালন করতে হবে।

অনুষ্ঠান শেষে জাতির পিতা বঙ্গবন্ধু শেখ মুজিবুর রহমানসহ 15 আগস্ট সকল শহীদের আত্মার মাগফিরাত কামনা করে দোয়া ও মোনাজাত অনুষ্ঠিত হয়।

এর আগে সকাল ৯টায় প্রবাসী কল্যাণ ভবনে জাতির পিতা বঙ্গবন্ধু শেখ মুজিবুর রহমানের প্রতিকৃতিতে প্রবাসী কল্যাণ মন্ত্রী পুষ্পস্তবক অর্পণ করেন।

#

রাশেদুজ্জামান/মেহেদী/পরীক্ষিৎ/রবি/কামাল/২০২৩/১৫১৫ ঘণ্টা

তথ্যবিবরণী নম্ব: ৫০৫

**জাতির পিতার প্রতিকৃতিতে শ্রম প্রতিমন্ত্রীর শ্রদ্ধা নিবেদন**

খুলনা, ৩১ শ্রাবণ (১৫ আগস্ট):

জাতির পিতা বঙ্গবন্ধু শেখ মুজিবুর রহমানের ৪৮তম শাহাদতবার্ষিকী ও জাতীয় শোক দিবসে শ্রম ও কর্মসংস্থান প্রতিমন্ত্রী বেগম মন্নুজান সুফিয়ান আজ খুলনা জেলা প্রশাসকের কার্যালয় প্রাঙ্গনে স্থাপিত বঙ্গবন্ধুর প্রতিকৃতিতে পুষ্পস্তবক অর্পণ করে শ্রদ্ধা নিবেদন করেন। এসময় খুলনা সিটি করপোরেশনের মেয়র তালুকদার আব্দুল খালেক এবং বীরমুক্তিযোদ্ধাগণ উপস্থিত ছিলেন।

শ্রদ্ধা নিবেদন শেষে শ্রম প্রতিমন্ত্রী বলেন, জাতির পিতার ত্যাগ ও স্বপ্ন বৃথা যায়নি। তিনি আরো বলেন, প্রধানমন্ত্রী শেখ হাসিনার নেতৃত্বে আমরা উন্নত-সমৃদ্ধ, স্মার্ট বাংলাদেশ গড়ে বঙ্গবন্ধুর সোনার বাংলা গড়ার স্বপ্ন পূরণ করবো। এজন্য সকলকে নিজ নিজ অবস্থান থেকে নিষ্ঠার সাথে শ্রম দিয়ে যেতে হবে।

  পরে প্রতিমন্ত্রী খুলনা সিটি করপোরেশনের মেয়র তালুকদার আব্দুল খালেককে সাথে নিয়ে খুলনা বিভাগীয় শ্রম দপ্তর প্রাঙ্গনে জাতির পিতার প্রতিকৃতিতে পুষ্পস্তবক অর্পণ করে শ্রদ্ধা নিবেদন করেন এবং দপ্তর প্রাঙ্গণে মুজিব কর্ণারের উদ্বোধন করেন।

#

আকতারুল/মেহেদী/পরীক্ষিৎ/রবি/কলি/মাসুম/২০২৩/১৩২৫ ঘণ্টা

তথ্যবিবরণী                                                                   নম্বর : ৫০৪

**বঙ্গবন্ধু কখনও নীতি ও আদর্শের সাথে আপোস করেননি**

--শিল্পমন্ত্রী

ঢাকা, ৩১ শ্রাবণ (১৫ আগস্ট):

শিল্পমন্ত্রী নূরুল মজিদ মাহমুদ হুমায়ূন বলেছেন, জাতির পিতা বঙ্গবন্ধু শেখ মুজিবুর রহমান সারাজীবন শোষিত **ও বঞ্চিত মানুষের জন্য কাজ করেছেন। স্বাধীনতার পর** তিনি দেশ গঠনের রূপরেখা প্রণয়ন করেন। তিনি কখনও নীতি ও আদর্শের সাথে আপোস করেননি।

জাতির পিতা বঙ্গবন্ধু শেখ মুজিবুর রহমানের ৪৮তম শাহাদত বার্ষিকী ও জাতীয় শোক দিবস-২০২৩ উপলক্ষ্যে শিল্প মন্ত্রণালয় আয়োজিত জাতির পিতার প্রতিকৃতিতে পুষ্পস্তবক অর্পণ, খাদ্য বিতরণ কর্মসূচি, আলোচনা সভা ও দোয়া মাহফিল অনুষ্ঠানে প্রধান অতিথির বক্তব্যে তিনি এসব কথা বলেন। শিল্প মন্ত্রণালয় প্রাঙ্গণ ও শিল্প মন্ত্রণালয়ের সম্মেলন কক্ষে আজ এসব অনুষ্ঠানের আয়োজন করা হয়। শিল্পসচিব জাকিয়া সুলতানার সভাপতিত্বে অনুষ্ঠানে বিশেষ অতিথি ছিলেন শিল্প প্রতিমন্ত্রী কামাল আহমেদ মজুমদার। এতে অন্যদের মধ্যে শিল্প মন্ত্রণালয়ের কর্মকর্তা-কর্মচারীবৃন্দ এবং মন্ত্রণালয়ের আওতাধীন দপ্তর/সংস্থার প্রধানগণ উপস্থিত ছিলেন।

শিল্পমন্ত্রী বলেন, বঙ্গবন্ধু মানুষের দুঃসময়ে পাশে থাকার রাজনীতি করেছেন। প্রধানমন্ত্রী জননেত্রী শেখ হাসিনাও সব সময় গণমানুষের রাজনীতি করছেন। আওয়ামী লীগ বাংলাদেশের দুঃসময়, দুর্যোগে জনগণের পাশে থেকেছে। করোনা মহামারির পর রাশিয়া-ইউক্রেন যুদ্ধের কারণে সৃষ্ট বৈশ্বিক সংকট ও দুঃসময়ে আওয়ামী লীগের প্রতিটি নেতাকর্মীকে জনগণের পাশে দাঁড়াতে হবে।

বিশেষ অতিথির বক্তৃতায় শিল্প প্রতিমন্ত্রী কামাল আহমেদ মজুমদার বলেন, বঙ্গবন্ধু ও বাংলাদেশ এক ও অভিন্ন। বঙ্গবন্ধুর স্বপ্ন ছিল ক্ষুধা ও দারিদ্র্যমুক্ত উন্নত-সমৃদ্ধ এক বাংলাদেশ। সেই স্বপ্ন আজ বাস্তবায়ন করছেন তাঁরই সুযোগ্য কন্যা প্রধানমন্ত্রী জননেত্রী শেখ হাসিনা। দেশরত্ন শেখ হাসিনার বলিষ্ঠ ও দূরদর্শী নেতৃত্বে ‘স্মার্ট বাংলাদেশ’ গড়ার কাজ এগিয়ে চলেছে।

উল্লেখ্য, জাতীয় শোক দিবস উপলক্ষে শিল্প মন্ত্রণালয়ের জামে মসজিদে দোয়া মাহফিলের আয়োজন করা হয়। শিল্প মন্ত্রণালয়ের উদ্যোগে শিশুদের চিত্রাঙ্কন ও রচনা প্রতিযোগিতার আয়োজন করা হয়।

#

মাহমুদুল/মেহেদী/পরীক্ষিৎ/কলি/কামাল/২০২৩/১৩৫০ঘণ্টা

তথ্যবিবরণী                                                                   নম্বর : ৫০৩

স্ক্রল আকারে প্রচারের জন্য

**প্রধানমন্ত্রী বৃহস্পতিবার সর্বজনীন পেনশন স্কিম উদ্বোধন করবেন**

ঢাকা, ৩১ শ্রাবণ (১৫ আগস্ট):

সরকারি-বেসরকারি টিভি চ্যানেলসহ সকল ইলেক্ট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

মূলবার্তা :

‘আগামী ১৭ আগস্ট ২০২৩ বৃহস্পতিবার, সকাল ১০.০০ টায় গণভবনে প্রধানমন্ত্রী শেখ হাসিনা সর্বজনীন পেনশন স্কিম উদ্বোধন করবেন। সর্বজনীন পেনশন স্কিমে অংশগ্রহণের মাধ্যমে সকল শ্রেণী পেশার নাগরিক পেনশন সুবিধা পাবেন।’

‘সার্বজনীন পেনশনে রয়েছে ৪টি স্কিম। প্রবাসী বাংলাদেশি নাগরিকদের জন্য **প্রবাস স্কিম।** বেসরকারি প্রতিষ্ঠানের কর্মচারীগণের জন্য **প্রগতি স্কিম**। স্বকর্মে নিয়োজিত নাগরিকগণের জন্য **সুরক্ষা স্কিম**। স্বকর্মে নিয়োজিত স্বল্প আয়ের নাগরিকগণের জন্য **সমতা স্কিম**।’

#

শাববীর/মেহেদী/পরীক্ষিৎ/রবি/কলি/মাসুম/২০২৩/১৩১০ ঘণ্টা

তথ্যবিবরণী                                                                   নম্বর : ৫০২

**বঙ্গবন্ধুর আদর্শ কর্মে পরিণত করার আহ্বান খাদ্যমন্ত্রীর**

ঢাকা, ৩১ শ্রাবণ (১৫ আগস্ট):

খাদ্যমন্ত্রী সাধন চন্দ্র মজুমদার বলেছেন, পনের আগস্ট আমরা হারিয়েছি শ্রেষ্ঠ সম্পদ বঙ্গবন্ধুকে। শোষকের হাত থেকে দেশ মাতৃকার মুক্তির জন্য তিনি আজীবন সংগ্রাম করে গেছেন। তিনি স্বপ্ন দেখেছিলেন সোনার বাংলা গড়ার।

মন্ত্রী আজ নওগাঁ সদর উপজেলা পরিষদ মিলনায়তনে স্বাধীনতার মহান স্থপতি জাতির পিতা বঙ্গবন্ধু শেখ মুজিবুর রহমানের ৪৮তম শাহাদতবার্ষিকী ও জাতীয় শোক দিবস উপলক্ষ্যে আলোচনা সভায় প্রধান অতিথির বক্তব্যে একথা বলেন।

সাধন চন্দ্র মজুমদার বলেন, বঙ্গবন্ধুকে শুধু আলোচনার টেবিলে আবদ্ধ রাখলে চলবে না। তাঁর আদর্শকে কর্মে পরিণত করতে হবে। জাতির পিতার স্বপ্নের সোনার বাংলা গড়তে সকলকে ঐক্যবদ্ধভাবে কাজ করার আহ্বান জানান।

খাদ্যমন্ত্রী বলেন, সংবিধান কেটে ছিড়ে ইনডেমিনিটি আদেশ জারি করে জাতির পিতার হত্যাকাণ্ডের বিচারের পথ বন্ধ করা হয়েছিলো। এ কাজটি যারা করেছিল বাঙালি জাতি তাদের ঘৃণা করে। খুনিদের পুরস্কৃত করেছে জিয়াউর রহমান। কাউকে এমপি, কাউকে মন্ত্রী, আবার কাউকে বিদেশে রাষ্ট্রদূত করেছিল। দীর্ঘ একুশ বছর বঙ্গবন্ধুর ৭ মার্চের ভাষণ শুনতে দেয়া হয়নি। ঐ সময়ে জন্ম নেয়া শিশু-কিশোরদের ভুল ইতিহাস শেখানো হয়েছে। তিনি নতুন প্রজন্মকে স্বাধীনতার প্রকৃত ইতিহাস জেনে দেশপ্রেমে উদ্বুদ্ধ হওয়ার আহ্বান জানান। তিনি বলেন, তলাবিহীন ঝুড়ি থেকে বাংলাদেশকে উন্নত দেশে পরিণত করেছেন জাতির পিতার সুযোগ্য কন্যা প্রধানমন্ত্রী শেখ হাসিনা।

নওগাঁর জেলা প্রশাসক মো: গোলাম মওলার সভাপতিত্বে অনুষ্ঠানে পুলিশ সুপার মো: রাশেদুল হক, সিভিল সার্জন ডা. আবু হেনা মোহাম্মদ রায়হানুজ্জামান সরকার, কৃষি সম্প্রসারণ অধিদপ্তরের উপপরিচালক আবুল কালাম আজাদ প্রমুখ বক্তব্য রাখেন।

এর আগে মন্ত্রী নওগাঁ জেলা আওয়ামী লীগ কার্যালয়ে জাতির পিতার প্রকৃতিতে পুস্পস্তবক অর্পণ করেন।

#

কামাল/মেহেদী/পরীক্ষিৎ/রবি/কামাল/২০২৩/১৪৩০ ঘণ্টা

তথ্যবিবরণী                                                                   নম্বর : ৫০১

**জাতীয় শোক দিবসে সমাজকল্যাণ মন্ত্রণালয়ের দোয়া মাহফিল আয়োজন ও বৃক্ষরোপণ**

ঢাকা, ৩১ শ্রাবণ (১৫ আগস্ট):

স্বাধীনতার মহান স্থপতি জাতির পিতা বঙ্গবন্ধু শেখ মুজিবুর রহমানের ৪৮তম শাহাদতবার্ষিকী ও জাতীয় শোক দিবসে আজ রাজধানীর আগারগাঁওয়ে সমাজসেবা অধিদপ্তরে সমাজকল্যাণ মন্ত্রণালয়ের আয়োজনে বিশেষ মোনাজাত ও দোয়া মাহফিল অনুষ্ঠিত হয়।

সমাজকল্যাণ মন্ত্রণালয়ের সচিব মোঃ জাহাঙ্গীর আলম অধিদপ্তর প্রাঙ্গণে স্থাপিত বঙ্গবন্ধুর প্রতিকৃতিতে পুষ্পস্তবক অর্পণ করেন। পরে তিনি অধিদপ্তর প্রাঙ্গণে বৃক্ষরোপণ করেন। বিশেষ মোনাজাত ও দোয়া মাহফিলের মাধ্যমে অনুষ্ঠানের সমাপ্তি হয়। দোয়া মাহফিলে মন্ত্রণালয়ের কর্মকর্তাবৃন্দ ও আওতাধীন দপ্তরের প্রধানগণ উপস্থিত ছিলেন।

#

জাকির/মেহেদী/পরীক্ষিৎ/রবি/কামাল/২০২৩/১৫৩০ ঘণ্টা

তথ্যবিবরণী নম্বর : ৫০০

**ব্রুনাই দারুসসালামে বঙ্গবন্ধুর শাহাদতবার্ষিকী পালিত**

বন্দর সেরি বেগাওয়ান, ১৫ আগস্ট :

ব্রুনাই দারুসসালামে বাংলাদেশ হাইকমিশনে আজ জাতির পিতা বঙ্গবন্ধু শেখ মুজিবুর রহমানের ৪৮তম শাহাদতবার্ষিকী ও জাতীয় শোক দিবস যথাযথ মর্যাদায় পালন করা হয়।

শোকাবহ এই দিনে প্রত্যুষে ব্রুনাইয়ে নিযুক্ত বাংলাদেশ হাইকমিশনার নাহিদা রহমান সুমনা বাংলাদেশের জাতীয় পতাকা উত্তোলন করে তা অর্ধনমিত করেন। বঙ্গবন্ধু ও ১৫আগস্ট শাহাদতবরণকারীদের আত্মার শান্তি কামনা করে পবিত্র কোরান তেলাওয়াত ও বিশেষ প্রার্থনা করা হয়। বঙ্গবন্ধুর প্রতিকৃতিতে পুষ্পস্তবক অর্পণ করে শ্রদ্ধা নিবেদন করে বাংলাদেশ হাইকমিশন।

এছাড়া, শোক দিবসে রাষ্ট্রপতি ও প্রধানমন্ত্রীর বাণী পাঠ করা হয়। জাতির পিতা বঙ্গবন্ধু শেখ মুজিবুর রহমানের রাজনৈতিক জীবনী নিয়ে নির্মিত প্রামাণ্য ভিডিও চিত্রের মাধ্যমে বাংলাদেশের স্বাধীনতা সংগ্রাম এবং সার্বভৌম বাংলাদেশের অভ্যুদয়ে বঙ্গবন্ধুর দেশপ্রেম, কর্তব্যনিষ্ঠা, দূরদর্শী চিন্তা, বুদ্ধিমত্তা ও সাহসিকতার সঠিক ইতিহাস তুলে ধরা হয়।

#

মেহেদী/পরীক্ষিৎ/রবি/কলি/মাসুম/২০২৩/১১৩০ ঘণ্টা

তথ্যবিবরণী                                                                   নম্বর : ৪৯৯

**১৫ আগস্টের পেছনে জিয়া, ২১ আগস্টের পেছনে তারেক, মানুষ পোড়ানোতে বিএনপি**

**-তথ্য ও সম্প্রচার মন্ত্রী**

ঢাকা, ৩১ শ্রাবণ (১৫ আগস্ট):

তথ্য ও সম্প্রচার মন্ত্রী ড. হাছান মাহমুদ বলেছেন, ‘১৯৭৫ সালের ১৫ আগস্ট ঘটিয়েছিল জিয়াউর রহমান, আর বেগম খালেদা জিয়ার জ্ঞাতসারে ২০০৪ সালের ২১ আগস্ট গ্রেনেড হামলা ঘটিয়েছিল তারেক রহমান এবং আজকে বিএনপি মানুষ পোড়ানোর রাজনীতি করে।’

আজ জাতীয় শোক দিবসের সকালে রাজধানীর বনানী কবরস্থানে ১৯৭৫ সালের ১৫ আগস্ট ঘাতকের হাতে নিহত বঙ্গবন্ধুর পরিবারের সদস্যদের সমাধিতে দলীয় শ্রদ্ধা নিবেদন শেষে মন্ত্রী এ কথা বলেন। এর আগে ধানমন্ডি ৩২ নম্বরে জাতির পিতার প্রতিকৃতিতে দলীয় শ্রদ্ধা নিবেদনে অংশ নেন তিনি।

মন্ত্রী বলেন, ১৯৭৫ সালের ১৫ আগস্ট জাতির পিতা বঙ্গবন্ধু শেখ মুজিবুর রহমানকে তার স্ত্রী বঙ্গমাতা বেগম ফজিলাতুন নেছা মুজিবসহ পরিবারের ১৮ জন সদস্যকে হত্যা করা হয়েছিল। জাতির ইতিহাসে এতো বেদনাবিধূর দিন আর কখনো আসেনি।

তিনি বলেন, কারবালার প্রান্তরে হযরত ইমাম হোসেনকে যখন জবাই করে হত্যা করা হয়, তখনও নারী এবং শিশুদের হত্যা করা হয়নি। কিন্তু ১৯৭৫ সালের ১৫ আগস্টের কালোরাত্রিতে ১০ বছরের শিশু শেখ রাসেল, ৪ বছরের শিশু সুকান্ত বাবু, ৮ বছরের শিশু আরিফ সেরনিয়াবাত, ১২ বছরের শিশু বেবি সেরনিয়াবাত, অন্ত:সত্ত্বা আরজু মনিকে হত্যা করা হয়েছিল। শেখ কামাল, শেখ জামাল, শেখ নাসেরসহ বঙ্গবন্ধু পরিবারের কাউকে ঘাতকেরা রেহাই দেয়নি।

‘আর বিএনপির প্রতিষ্ঠাতা জিয়াউর রহমান এই হত্যাকান্ডের সাথে যুক্ত, হত্যার মাধ্যমে তিনি ক্ষমতা দখল করেন এবং খুনের মাধ্যমে ক্ষমতায় টিকে ছিলেন’ বলেন হাছান মাহমুদ।

দু:খজনক হলেও সত্য, বিএনপি এখনো সেই হত্যা-খুনের রাজনীতি থেকে বেরিয়ে আসতে পারেনি উল্লেখ করে মন্ত্রী বলেন, ‘তারা ঘৃণা এবং হিংসার রাজনীতি করে, ১৫ আগস্ট মিথ্যা জন্মদিন পালন করে, কেক কাটে। দেশে যদি সুস্থ রাজনীতির ধারা চালু রাখতে হয়, তাহলে বিএনপির এই অপরাজনীতি বন্ধ হওয়া প্রয়োজন।’

#

আকরাম/মেহেদী/পরীক্ষিৎ/কলি/কামাল/২০২৩/১১০০ ঘণ্টা

তথ্যবিবরণী                                                                   নম্বর : ৪৯৮

**সাবেক বিমান বাহিনী প্রধানের মৃত্যুতে রাষ্ট্রপতির শোক**

ঢাকা, ৩১ শ্রাবণ (১৫ আগস্ট):

সাবেক বিমান বাহিনী প্রধান এয়ার ভাইস মার্শাল সুলতান মাহমুদের মৃত্যুতে গভীর শোক ও দু:খ প্রকাশ করেছেন রাষ্ট্রপতি মো: সাহাবুদ্দিন।

তিনি মরহুমের রুহের মাগফেরাত কামনা করেন এবং শোকসন্তপ্ত পরিবারের সদস‍্যদের প্রতি গভীর সমবেদনা জানান।

#

রাহাত/মেহেদী/কলি/কামাল/২০২৩/০৯২০ ঘণ্টা